Malaysiaku: Matangkah Cara Kita Berpolitik

Dalam dunia yang serba mencabar ini, semuanya berubah termasuk cara manusia mengamalkan politik. Politik bukanlah perkara baru kerana jika kita melihat lipatan sejarah, ia banyak memberi kesan sama ada baik atau buruk kepada perkembangan sesebuah tamadun dunia. Di Malaysia sendiri, kesedaran politik itu sudah ada sejak zaman penjajah sehingga membawa kepada kemerdekaan, penubuhan Malaysia dan perubahan negara seperti yang kita lihat pada hari ini. Persoalannya sekarang, apakah kita sudah matang dari sudut politik? Mari kita lihat.

1. Komunikasi.
Komunikasi bukan lagi sesuatu yang asing dalam kehidupan hari ini, lebih-lebih lagi dengan teknologi di hujung jari. Maka, mudah bagi kita berhubung secara terus dengan ahli politik, pentadbir atau parti politik pilihan untuk menyuarakan kegelisahan kita atau masalah yang dihadapi di kawasan tempat tinggal kita. Bagi ahli politik pula, media terutama media sosial ialah medan terbaik untuk menyiarkan propaganda atau program anjuran mereka untuk sampai kepada kelompok sasaran mereka.

Namun, kemajuan dari segi ini tidak sepadan langsung dengan kemajuan mentaliti orang kita. Di sinilah, medan orang kita mengecam orang yang tidak disukai mereka dan melabel mereka dengan pelbagai gelaran walaupun kecaman dan gelaran tersebut bersifat fitnah. Bagi ahli politik pula, mereka memanipulasi fakta dan media demi memastikan mesej mereka sampai kepada kelompok sasaran agar mereka menyokong atau menentang musuh politik. Jika ada yang cuba melawan dengan fakta yang tepat dan benar, maka keluarlah label seperti macai atau pemakan dedak kepada orang-orang sebegini. Kalau tidak label, maka akan diserang keperibadian orang yang melawan sehingga individu tersebut mengaku kalah lalu berdiam diri. Belum masuk lagi sekiranya berlaku kematian politikus atau musibah yang menimpanya atau ahli keluarganya, lancang sungguh lidah atau taipan manusia memperolok-olokkan mereka tanpa memikirkan sensitiviti orang lain.

Ketahuilah, ini bukan perangai orang yang matang berpolitik tetapi perangai orang yang dipengaruhi dendam dan marah yang membuak-buak sehingga rasa kemanusiaan itu hilang. Nak menyokong atau membangkang, silakan tetapi biarlah mengikut lingkungan batas yang ditetapkan agama dan budaya kita. Mengapa terlalu keras dalam soal ini? Terlalu terdesakkah kita menjadi juara sehingga kemanusiaan itu dipersetankan? Ketahuilah, manusia yang menggadaikan kemanusiaan itu atas nama kuasa tidak akan dapat apa-apa belas kasihan daripada orang lain. Ini berdasarkan hadis yang diriwayatkan oleh Jarir bin Abdullah r.a, “Allah tidak akan bersikap belas kasihan kepada orang yang tidak mengasihi orang lain.” Dalam satu riwayat lain, Umar bin al-Khattab r.a berkata, “Sesiapa yang tidak bersikap belas kasihan tidak akan dikasihi. Sesiapa yang enggan memaafkan orang lain tidak akan mendapat kemaafan. Sesiapa yang enggan mengampunkan kesalahan orang tidak akan mendapat keampunan.” Bagi yang suka menghina pemimpin, mahukah kamu dihina Tuhan? Ini berdasarkan riwayat Abu Bakrah r.a, “Orang yang menghina para pemerintah akan dihina Allah s.w.t.”

2. Polisi dan manifesto.
Kita semua tahu, prestasi sesebuah parti selepas pilihan raya dinilai melalui manifesto dan polisi yang dijanjikan semasa kempen. Makanya, di sinilah parti-parti menabur janji kepada pengundi dengan harapan mereka menolak parti lawan dan memilih parti mereka sebagai wakil di kawasan tersebut atau bila hendak membentuk kerajaan. Kadang-kadang, janji atau manifesto yang ditabur bersifat mustahil atau populis semata-mata nak dapat undi banyak. Selepas kerajaan dibentuk, pada masa inilah manifesto yang dijanjikan itu diuji dari segi pelaksanaannya. Ini kerana manifesto ialah janji atau ikrar yang dilafazkan parti kepada rakyat yang memilih mereka, maka mereka ada tanggungjawab untuk merealisasikannya, walaupun ia bersifat bulan dan bintang. Bila ia tidak direalisasikan, makanya parti yang menjadi kerajaan tersebut telah memungkiri manifesto yang dibuat dan ianya dianggap sekadar menanam tebu di bibir. Bukankah politik matang ialah bersikap jujur dan bertanggungjawab kepada pengundi termasuk dari segi manifesto dan polisi?

Nak jadi pemerintah, nampak senang atas kertas tapi bila kita lihat soal teknikal, memang payah. Beban tugas itu saja amat menakutkan, belum dicampur lagi dengan janji-janji yang ditabur kepada pengundi. Bila nak gubal atau janjikan polisi atau manifesto kepada rakyat, biarlah ia mengambil kira kebajikan rakyat dan kemampuan yang dimiliki. Kalau tidak mampu, berlaku jujur kepada mereka dan nyatakan apa langkah terbaik untuk membantu mereka. Mahu jadi pemerintah tetapi memungkiri janji kepada rakyat dan tidak amanah dalam soal pemerintahannya, lupakah kalian bahawa memungkiri janji dan melanggar amanah itu sebahagian dari ciri orang munafik? Ini berdasarkan hadis yang diriwayatkan oleh Abu Hurairah r.a, “Ada tiga tanda orang munafik, bila dia berbicara, dia berbohong. Bila dia diberi amanah, dia melanggarnya. Bila dia berjanji, dia memungkirinya.”

3. Propaganda
Propaganda bukanlah perkara asing dalam politik hari ini. Propaganda merupakan senjata psikologi dalam menangkap perhatian para pengundi dan mempengaruhi mereka membuat keputusan sama ada memilih atau menolak parti politik. Ia tetap berlaku sama ada semasa kempen pilihan raya atau di luar musim pilihan raya. Ini kerana bagi sesetengah parti politik, propaganda perlu terus dikhabarkan kepada pengundi bagi memastikan isu pilihan mereka tetap hangat dalam minda dan pemikiran mereka.

Kalau setakat propaganda menunjukkan tahap prestasi dan pencapaian parti masing-masing, itu boleh diterima juga. Yang menjadi masalah ialah ketidakmatangan sesetengah entiti kita yang memilih fitnah dan berita palsu sebagai bahan propaganda politik murahan. Ya, jika diamati fitnah sebegini amat lazat dan mudah ditelan tetapi bila mana ia dibuktikan sebaliknya, makanya beranikah raja-raja propaganda ini untuk mengakui kesalahan mereka dan memohon maaf secara terbuka kepada pihak yang difitnah? Beranikah individu-individu di luar sana yang berterusan menyebarkan khabar sebegini untuk menanggung saham dosa selagi mana khabar tersebut berterusan? Amatilah amaran-amaran yang dikeluarkan Rasulullah s.a.w berkenaan soal ini. Ibnu Abbas meriwayatkan, pada satu hari, Rasulullah s.a.w melalui dua kubur. Kemudian baginda bersabda, “Kedua-duanya sedang diseksa. Dan mereka diseksa bukan kerana sesuatu yang besar. Seorang itu diseksa kerana tidak berdehem semasa membuang air. Manakala seorang lagi diseksa kerana menyebarkan Namimah (fitnah).” Dalam satu riwayat lain daripada Ibnu Mas’ud r.a, baginda bersabda, “Mahukah kamu tahu berkenaan Al-Adhu’ (pembohongan dan fitnah)? Ia adalah fitnah yang dilakukan dalam kalangan manusia.”

4. Soal tadbir urus organisasi.
Bila mana kita sudah menjadi sebahagian daripada organisasi atau entiti politik, makanya kena belajar bagaimana memastikan segala urusan berkaitan entiti tersebut berjalan lancar termasuk mematuhi peraturan ditetapkan parti. Bukan mudah hendak memuaskan semua orang lebih-lebih lagi dalam pemilihan calon tetapi perlu diingat, parti jauh lebih penting daripada individu itu sendiri. Namun, dalam dunia politik yang bersifat kejam ini, ada sesetengah individu sanggup membelakangkan peraturan dan tidak mempedulikan langsung perlembagaan parti semata-mata untuk terus kekal berkuasa. Pelbagai cara digunakan seperti memanipulasi bilangan undi delegasi dan mengubah kaedah pengundian semata-mata untuk kekal berkuasa. Pada mereka, mereka saja yang layak memegang tampuk kerana mereka mampu membawa parti ke arah mereka mahukan. Namun, tindakan sebegini bukan saja merosakkan kredibiliti parti kepada orang luar tetapi juga menunjukkan parti sama sekali tidak berminat dalam soal reformasi terutama dari segi kepimpinan.

Bagi penyokong politik matang, mana-mana individu yang bertanggungjawab akan memastikan urus tadbir sesebuah parti tidak akan dikompromi atas nama kuasa. Dan bagi mereka yang berada di tampuk, mereka tahu bila mereka akan berundur dan mereka sama sekali tidak akan mencampuri urusan parti selepas mereka bersara. Ini kerana pada mereka, selepas bersara, giliran penggantinya pula untuk mencorak pentadbiran seterusnya mengikut zamannya. Jangan kerana tidak bersetuju atau polisi dipilih mencabar legasi sebelumnya dijadikan alasan untuk mencampuri urusan pentadbiran atau entiti politik. Tingkah laku sedemikian sebenarnya berpotensi menjadi ancaman yang merosakkan legasi yang ditinggalkannya. Jika mahu menegur, tegurlah secara bersederhana dan mengikut saluran yang diberi. Jangan kerana kuasa, manusia hilang dibawa arus bernama kebinasaan. Ingatlah pesan Abraham Lincoln, “Nearly all men can stand adversity but if you want to test a man’s character, give him power.”

SUMBER:

1. Sunnah.com. The source of Hadith Prophet Muhammad s.a.w on your fingertips.

2. Andersen, Erika. (2012). Forbes. Abraham Lincoln: 10 Quotes to Help You Lead Today. https://www.forbes.com/sites/erikaandersen/2012/12/17/abraham-lincoln-10-quotes-to-help-you-lead-today/#e2890ef110a6


P.T: Permainan Video Paling Seram?

4 tahun yang lalu. Suara jeritan memenuhi ruang bilik kami sejurus selepas kami dikejutkan entiti yang hanya wujud di sebalik skrin televisyen. Kami yang masing-masing bertubuh sasa terpaksa bertekup di sebalik bantal kerana terlalu takut untuk menggerakkan karakter kami ke depan. Ada di antara kami yang berdalih, kata kononnya teman wanita menelefon, tetapi sebenarnya masing-masing sudah serik dibelenggu ketakutan dek kerana permainan video ini. Akhirnya, terpaksa kami “google” penyelesaian permainan video ini di Internet kerana tidak sanggup lagi untuk terperangkap di neraka maya ini.

Permainan video yang saya ceritakan di atas adalah permainan video yang dinamakan sebagai P.T. Ianya dilancarkan oleh 7780s Studio pada Ogos 2014, dan boleh dimuat turun di platform Playstation secara percuma. Apabila P.T dilancarkan, ia menerima sambutan yang sangat memberansangkan. Dimurut turun lebih dari 1 juta kali di seluruh dunia, P.T juga menerima banyak pujian dari para pengkritik yang mengangkatnya sebagai pembangkit semula genre seram dalam industri permainan video yang sebelum itu seperti suam-suam kuku. Ramai juga peminat yang memanggil P.T sebagai permainan video paling seram dalam sejarah. Tapi apakah yang membuatkan P.T berjaya mencapai reputasi seperti ini?

Plot dan Penceritaan

P.T meletakkan kita sebagai protagonis yang terperangkap di sebuah rumah berhantu. Pada awal permulaan permainan, anda sebagai protagonis tersedar di dalam sebuah bilik kosong. Hanya ada sebuah pintu menanti yang akan membawa anda ke satu koridor rumah. Koridor tersebut dibina dalam bentuk L dan apabila anda melalui koridor ini anda akan terdengar siaran radio yang menceritakan tentang pembunuhan kejam seorang ayah yang sanggup membunuh ahli keluarganya sendiri. Di hujung koridor rumah, terdapat tangga yang membawa anda ke ruang bawah tanah. Kebanyakan yang bermain menyangka yang membuka pintu tersebut akan membawa anda ke ruang yang lain. Tetapi, perkara yang sebaliknya berlaku. Membuka pintu ruang bawah tanah hanya akan membawa anda balik semula ke permulaan koridor tersebut.

Dan itu sahajalah ruang yang tersedia dalam permainan video ini. P.T meletakkan anda terperangkap di dalam satu kitaran yang tidak berkesudahan. Apa sahaja yang anda buat, anda pasti tidak boleh keluar dari rumah tersebut. Tiada bilik ataupun ruang lain yang ada boleh terokai melainkan koridor tadi dan juga bilik air yang terletak di sebelah koridor. Pada mulanya pintu bilik air itu tidak boleh dibuka. Tetapi setelah anda disakat beberapa kali oleh entiti bernama Lisa, pintu bilik air tersebut terbuka selepas kesekian kalinya anda melalui koridor tersebut. Didalamnya beberapa peristiwa yang menaikkan bulu roma berlaku. Dari lantai yang berdarah, sehinggalah ke janin bayi yang boleh bercakap, setiap situasi tersebut membuatkan anda tidak senang duduk.

Lisa yang pada mulanya hanya seakan menyakat dari jauh (melaui tingkap koridor, pintu bilik air,dan penghujung koridor) sebenarnya boleh menyerang anda. Ada ketika beliau menyerang sejurus selepas radio bertempik “Lihat di belakang anda!”

Jika anda sangka apabila diserang oleh Lisa membawa maksud yang permainan video tersebut telah tamat (Game Over lah katakan), anda sebenarnya silap besar. P.T tidak akan melepaskan anda begitu sahaja. Anda akan dibawa semula ke bilik kosong di awal permulaan permainan. Keluar dari pintu bilik kosong itu juga akan membawa anda semula ke koridor yang sama. Di saat inilah anda akan mula rasa tertekan. Seperti tidak ada lansung jalan keluar dari neraka permainan video ini. Setiap kitaran koridor yang anda lalui bagaikan satu ujian yang menyeksakan. Ada sahaja gangguan yang berlaku di setiap kitaran. Lisa yang mencampak lampu ke lantai, peti ais berdarah yang tergantung dari siling, siaran radio yang tak henti-henti mengulangi nombor yang tidak masuk akal (204863! 204863! 204863!!!) dan suara bayi menangis membuatkan jantung anda berdegup kencang.

Hendak menyelesaikan permainan video ini juga bukanlah satu perkara yang mudah. P.T perlu diselesaikan melalui petunjuk yang berselerak di sekeliling koridor. Yang menjadi masalahnya anda perlu meneroka setiap pelusuk koridor tersebut untuk mencari petunjuk. Menyelesaikan teka-teki tersebut terpaksa membawa anda berdepan dengan gangguan dan entiti yang menyakat. Tidak menyelesaikan teka-teki pula menyebabkan anda terkandas dan terperangkap dalam satu kitaran infiniti. Ini menyebabkan anda di dalam dilema dan ketakutan yang berterusan. Pun begitu, sudah ada yang berjaya menyelesaikan permainan video ini. Berikut adalah cara penyelesaian permainan video P.T:

– Berjalan 10 langkah ke depan selepas sahaja jam berdetik ke 12 tengah malam (Ketawa yang pertama)

– Cari sumber bunyi ketawa tersebut dan bisik “Jarith” ataupun “Lisa” melalui mikrofon Playstation anda (ketawa yang kedua)

– Selepas itu controller Playstation anda akan bergetar (vibrate). Jangan gerakkan controller dan duduk diam sehinggalah anda mendengar ketawa yang ketiga.

(Nota: Pastikan anda tidak diserang oleh Lisa sewaktu melakukan langkah-langkah di atas).

Di pengakhiran permainan, anda akan melihat apakah rahsia disebalik P.T. P.T sebenarnya adalah sebuah “playable teaser” untuk sebuah permainan video yang dicanangkan melalui kerjasama pembangun permainan video lagenda Hideo Kojima dan juga pengarah popular Guillermo Del Toro. Kojima berselindung di sebalik nama 7780s Studio dimana 7780 adalah bilangan kilometer persegi wilayah Shizouka. Wilayah Shizouka itu sendiri secara literalnya membawa maksud “bukit yang senyap”. P.T adalah trailer/demo untuk iterasi terbaru francais permainan video popular, Silent Hill. Diberi nama Silent Hills (ada tambahan s di situ para pembaca), ia dijanjikan oleh Kojima sebagai sebuah permainan video yang akan merevolusikan genre seram dalam industri.

5 Sebab Mengapa P.T Begitu Seram

Walaupun permainan video P.T hanyalah sebuah demo dan berdurasi tidak lebih dari 2 jam, namun permainan video ini banyak memberi impak kepada komuniti gamers seluruh dunia. Sewaktu ia dilancarkan ia menjadi topik hangat yang dibualkan oleh ramai peminat dan juga pengkritik tak kiralah melalui media sosial mahupun portal media elektronik. P.T meledakkan dan menaikkan semula minat semua para gamers pada genre seram permainan video. Saya berpendapat ini semua kejayaan yang dicapai oleh P.T atas 5 sebab yang spesifik.

Perkara pertama yang P.T lakukan dengan tepat adalah melalui perspektif watak utama. Pada ketika itu, kebanyakan permainan video genre seram, meletakkan watak utama dalam perspektif pihak ketiga (third-person view). Sebagai contoh francais Resident Evil, Silent Hill, Fatal Frame dan juga trilogi Dead Space. P.T yang jelas mengambil inspirasi daripada permainan video seram indie seperti Amnesia, Five Night at Freddy’s dan juga Slender Man meletakkan watak utama melalui perspektif first person dan memecah tradisi permainan video seram selama ini. Meletakkan watak utama dalam perspektif first person menghadkan penglihatan pemain menjadikan kita mengalami rasa terkurung dan mewujudkan suasana claustrophobic seperti sedang sentiasa diperhatikan. Ini meyebabkan kita sebagai pemain sentiasa tidak tenang dan secara lansung memberikan kita pengalaman yang lebih imersif.

Kojima juga bijak dalam menggarap dan mereka bentuk koridor yang menjadi medan utama permainan dalam P.T Ianya direka supaya tidak terlalu luas supaya hanya muat untuk anda seorang sahaja melaluinya dan juga tidak pula terlalu sempit bagi mewujudkan ruang apabila apabila anda menoleh. Keadaan ini menyebabkan bilamana anda menoleh sahaja, pasti anda akan membelakangi sesuatu. Koridor dalam T.P juga direka dalam bentuk kitaran yang tidak berkesudahan. Ia seakan seperti anda turun dari satu tahap ke satu tahap neraka dengan setiap kitaran neraka tersebut menjanjikan penyeksaan yang berbeza. Ini mewujudkan rasa takut yang berterusan dan membuatkan anda sentiasa gelisah dalam setiap langkah.

Satu lagi yang hebatnya pada permainan video ini adalah pada rekaan bunyi. Jika anda berpeluang bermain permainan video ini, gunakanlah fon telinga ataupun headset. Di setiap ceruk koridor dan di setiap kitaran, ada sahaja bunyi yang menemani. Dari bunyi siaran radio, bunyi bayi menangis ataupun ketawa, bunyi gangguan Lisa, ataupun bunyi benda berhayun, ianya menimbulkan atmosfera dan suasana yang seram kepada pemain. Penggunaan bunyi pada masa yang tepat boleh menimbulkan suasana saspen seterusnya membantu Kojima untuk menetapkan masa yang sesuai untuk melakukan kejutan ataupun jump-scare.

Sebut sahaja genre seram, ia pasti dipenuhi dengan elemen kejutan ataupun jump-scare. Ramai peminat sudah seakan muak dengan trope basi ini yang sangat selalu digunakan di dalam filem mahupun permainan video seram. Tetapi P.T tidak begitu. Ramai pengkritik mengkalisifikan P.T sebagai seram tulen (ataupun pure horror). Ini kerana P.T mewujudkan atmosfera ataupun suasana seram kepada pemain dan hanya menggunakan elemen kejutan (jump-scare) pada waktu yang sesuai. Ini dilakukan melalui rekaan permainan dan bunyi dengan tujuan untuk mewujudkan rasa tidak senang dan gelisah kepada pemain, dan memberikan elemen kejutan di waktu pemain tidak lansung menjangkakannya.

Breaking the 4th Wall adalah kelebihan Kojima. Ia adalah konsep di mana dinding diantara realiti dan fantasi dirobek untuk mewujudkan kekeliruan kepada pemain membuatkan pemain tertanya-tanya sama ada permainan video ini adalah fantasi ataupun realiti. Contoh yang saya boleh paparkan disini adalah filem Deadpool. Selalu sahaja Deadpool dalam tak sedar berbicara depan-depan dengan penonton, memecah dinding di antara fiksyen dan realiti. Kalau dalam filem Melayu, contoh yang bagus adalah filem Bujang Lapok. P.T menggunakan konsep ini secara minima seperti menyebabkan controller bergegar, petunjuk yang terdapat di dalam menu permainan dan penyelesaian yang memaksa anda untuk berbisik melalui mikrofon. Ini sedikit sebanyak menyebabkan kita sebagai pemain mempersoalkan realiti yang kita diami ketika itu.

Legasi

P.T wewujudkan fenomena. Semua peminat yang bermain permainan video ini, ternanti-nanti permainan video Silent Hills yang sedang dirancang ketika itu. Jika demo-nya sahaja sudah begini seram, apatah lagi permainan yang video yang lengkap. Tetapi, pada bulan April tahun 2015, Konami mengumumkan yang projek prolifik itu dibatalkan. Ini disebabkan oleh konflik dalaman diantara Hideo Kojima dan pihak pengurusan Konami. Konami juga bertindak menurunkan permainan video ini dari Playstation Network. Hancur dan punahlah impian para gamers untuk melihat permainan video Silent Hills dilancarkan.

Pun begitu, legasi P.T wasih wujud sehingga sekarang. P.T telah memberi banyak inspirasi kepada pembangun dan pembina permainan video. Banyak klon-klon permainan video seram yang mengambil konspep yang sama seperti P.T dilancarkan ataupun sedang dibangunkan. Permainan video seperti Allison Road, The Visage, dan juga Layers of Fear banyak meminjam konsep pure horror dalam P.T dan mengaplikasikannya pada rekaan permainan. Malah ketika permainan video popular Resident Evil 7 dilancarkan tahun lepas, ramai yang mengatakan ianya meniru dan mengambil banyak inspirasi dari P.T (walaupun dinafikan oleh Capcom). Bayangkanlah permainan video yang mulanya dilancarkan sebagai demo, kini dipanggil mahakarya yang memberi inspirasi kepada permainan video yang lain. Saya berasa sangat beruntung kerana berkesempatan bermain permainan video yang pada pendapat saya adalah permainan video yang paling seram dan tak terbanding sehingga sekarang.

Rujukan dan Bacaan Lanjutan:

Houghton, David (Oktober,2016), “P.T. is still the purest horror game around, and one of the smartest on PS4”. GamesRadar

Bakalar,Jeff (Ogos, 2014), “P.T. is pure video-game marketing genius”. CNET.

Eisnemann, Viktor (September, 2014), “P.T (Silent Hills teaser) game analysis. Gamasutra

TheGrateDebate (Apr, 2015), “The Grate Debate: The Story of P.T”. YouTube

Moore,Ewan (2014), “The Legacy Of P.T. – How One Cancelled Game Impacted The Horror Genre”. Unilad.

Byrd, Matther (Oktober, 2017), “PT: Exploring the Terror of the Silent Hills Demo”. Den of Geek.


Bonsai Yang Terselamat Dari Ledakan Bom Atom Di Hiroshima

Arboretum Negara Amerika Syarikat, Washington D.C. menempatkan sebuah kepingan kecil bagi sejarah Jepun. Dijadikan sebagai hadiah daripada Jepun pada tahun 1976 sempena ulang tahun ke-200 penubuhan Amerika Syarikat, sebatang pokok bonsai yang ditanam pada abad ke-17 disumbangkan oleh seorang pemilik bonsai yang bernama Masaru Yamaki. Sehingga ke hari ini, ia masih tersimpan rapi di Muzium Bonsai & Penjing Negara.

Pokok bonsai yang kini berusia 392 tahun itu merupakan pokok paling tua di dalam koleksi muzium berkenaan. Ia ditanam pada tahun 1625M dan dikatakan bahawa ia membesar sambil diselenggara oleh sejumlah pakar bonsai sejak ia berusia 3 hingga 5 tahun lagi. Bonsai merupakan sejenis pokok yang sukar dipelihara namun, pokok yang dimaksudkan menempuh perjalanan hidup yang cukup panjang walaupun Muzium Bonsai Negara sendiri tidak mengetahui waktu tepat ia sampai ke sana.

Pada tahun 2011, anak lelaki dan cucu kepada Yamaki mengunjungi muzium berkenaan untuk melihat pokok bonsai itu. Dalam kesempatan itu, mereka pun menceritakan sejarah tersembunyi di sebalik bonsai itu kepada penyelenggara pokok tersebut. Semasa Amerika Syarikat melepaskan bom atom ke atas Hiroshima pada tahun 1945, letusan yang berlaku itu tidak lebih dari dua batu jaraknya daripada rumah Yamaki, di mana bonsai tersebut disimpan pada sebuah bangku taman. Keluarga Yamaki bersama pokok-pokok tersebut terselamat daripada kejadian dahsyat berkenaan. Begitu juga dengan pokok-pokok bonsai lain yang turut disimpan di kebun itu – semuanya disimpan di bawah sebuah tembok yang agak tinggi.

Walau bagaimanapun, pokok bonsai daripada keluarga Yamaki ini bukanlah bonsai tertua di dunia walau ia sendiri merupakan spesis bonsai yang agak jarang. Antara bonsai tertua di dunia bertempat di Istana Diraja Tokyo yang menjadi rumah kepada pokok bonsai berusia 450 tahun dan 550 tahun.DIOLAH DAN DITERJEMAHKAN DARI: Shaunacy Ferro. (4 Februari 2017). The 392-Year-Old Bonsai That Survived Hiroshima. Mental Floss.http://mentalfloss.com/article/91799/392-year-old-bonsai-survived-hiroshima


Saudi Game of Thrones, Part Two

Ada orang minta saya ulas perkembangan di Saudi di mana Putera Mahkota Mohammad bin Salman (MBS) telah menangkap berpuluh-puluh VVIP termasuk sepupunya Putera Alwaleed bin Talal, orang Saudi terkaya, Putera Mutaib bin Abdullah, Menteri Saudi Arabian National Guard (SANG) dan Putera Turki bin Abdullah, bekas gabenor Riyadh.

Penangkapan dibuat atas nama pembanterasan rasuah, tapi orang yang cerdik politik pasti faham apa yang berlaku sebenarnya. Ini adalah sebahagian daripada “Saudi Game of Thrones”, lanjutan daripada pelucutan Putera Muhammad bin Nayef daripada jawatan Menteri Dalam Negeri semasa Jun yang lalu (baca Part One di sini: https://www.thepatriots.asia/archives/3190)

Jadi apa yang MBS cuba main sekarang ialah mencantas semua potensi ancaman kepada kedudukannya, dengan restu ayahandanya Raja Salman.

Disebabkan putera-putera Bani al-Saud berasal daripada ibu yang berbeza, mereka saling tidak percaya satu sama lain. Putera-putera beribu sama akan membentuk “clan” atau ʿāʾilat (عَائِلَة) yang tersendiri, misalnya “Tujuh Sudairi” (السديريون السبعة) yang merupakan perikatan antara 7 anak daripada Hussa al-Sudairi iaitu Fahd, Sultan, Abdul Rahman, Nayef, Turki, Salman dan Ahmed.

Mutaib dan Turki adalah anak Raja Abdullah yang dilahirkan oleh Fahda al-Shammari. Mereka dan Sudairi bukan saja tak rapat malah bermusuhan sesama lain. Dalam tradisi Bani al-Saud, portfolio keselamatan diagih-agihkan kepada ʿāʾilat yang berbeza: Sudairi jaga tentera, Abdullah jaga SANG. Untuk MBS yang masih muda dan mentah, penyusunan kuasa sebegini cukup membahayakan. Mana-mana putera boleh bekerjasama dengan SANG untuk menjatuhkan MBS.

Kini, dengan penyingkiran Muhammad bin Nayef (ketua perisik) dan Mutaib bin Abdullah (ketua SANG), MBS dapat menguasai ketiga-tiga cabang aparatus keselamatan. Maka MBS bebas daripada sebahagian besar ancaman kepada kedudukannya.

Tapi persoalannya, kenapa sekarang?

Salah satu sebab ialah badan Raja Salman yang semakin tak sihat, jadi beliau nak memastikan anak kesayangannya dapat berkuasa dengan selesa. Beberapa jam sebelum penangkapan, Trump menelefon Raja Salman untuk memperkukuhkan kerjasama dua hala termasuk rancangan Saudi untuk memasarkan saham (IPO) Saudi Aramco di bursa New York (NYSE) dan pembelian THAAD oleh Saudi. Kiranya dapat restu (endorsement) daripada Trump lah tu.

Selain putera-putera yang menjaga keselamatan, turut ditangkap ialah taikun-taikun Saudi yang mampu menggulingkan MBS dengan wang. Alwaleed tak campur sangat politik, tapi hartanya berjumlah US$ 17 bilion, dua kali ganda harta yang dimiliki George Soros. Tambahan beliau seorang yang lantang, jadi adalah normal beliau dilihat sebagai potensi ancaman.

Bilionaire seperti Waleed bin Ibrahim, pengerusi Middle East Broadcasting Company (MBC) dan Bakr bin Laden (abang Osama bin Laden) turut ditangkap. Teknokrat seperti Adel Fakieh (Menteri Ekonomi) turut ditahan, supaya MBS dapat ambil semua kredit transformasi ekonomi Saudi, terutamanya selepas Saudi Aramco melakukan IPO kelak.

Dan macam-macam lagi berlaku ekoran daripada itu. Di Lubnan, Saad Hariri, perdana menteri yang pro-Saudi telah meletak jawatan atas alasan ancaman Iran dan Hizbullah, sesuatu yang “fit” ke dalam naratif Saudi tentang ancaman Iran, ekoran daripada tuduhan Saudi-US bahawa tentang pelancaran peluru berpandu Iran daripada Yaman.

Politics is all about power. The road to power is paved with casualties. Mereka yang ditangkap kali ini adalah “casualties” yang terkini, dan bukanlah casualties yang terakhir.


Bukti Islam Terjulang Di Bumi Pahang Sejak Ratusan Tahun Yang Lalu

Sejak
Islam tiba di rantau Nusantara beratus-ratus tahun yang lalu, peranan
penyebarannya bukan saja digalas oleh para daie, ulama dan pedagang asing sama
ada Arab, India atau Parsi tetapi juga digerakkan oleh para pemerintah kerajaan
Melayu. Keadaan ini membolehkan Islam bukan saja tersebar ke setiap ceruk
negeri atau empayar bahkan menjadi teras utama sesebuah kerajaan. Dan antara
kerajaan yang menyokong usaha ini ialah Kesultanan Pahang.

Sejarah Kesultanan Pahang

Kesultanan Melayu Pahang telah diasaskan oleh Kesultanan Melayu Melaka (KMM) menerusi sultan pertamanya iaitu Sultan Muhammad Shah. Sultan Mansur Shah telah menghantar anakandanya iaitu Sultan Muhammad Shah untuk ditabalkan sebagai pemerintah Pahang pada tahun 1470. Baginda kemudiannya bersemayam di Tanjung Langgar dan telah berkahwin dengan Puteri Kelantan bernama Puteri Mayang Mengindera. Perkahwinan baginda dan pemaisurinya itu telah menghasilkan tiga orang putera iaitu Raja Ahmad, Raja Abdul Jamil dan Raja Mahmud. Selepas kemangkatan Sultan Muhammad Shah pada tahun 1475 dan dimakamkan di Kampung Dusun Pinang, Pahang Tuan, Pekan, Sultan Abdul Jamil diangkat sebagai penggantinya. Selepas itu, Pahang terus berada di bawah taklukan KMM dan kemudiannya Kesultanan Johor.

Tetapi
pada tahun 1617, Acheh menyerang Pahang dan menjadikan ia sebahagian daripada
jajahan takluknya sebelum kemudian jatuh semula ke tangan Johor pada tahun 1639
dengan Sultan Abdul Jalil Shah mengisytiharkan dirinya sebagai Sultan Johor dan
Pahang. Sejak itu, Pahang terus kekal di bawah pentadbiran kesultanan itu
hingga tahun 1824. Tahun 1824 merupakan tahun pemeteraian Perjanjian
British-Belanda yang membenarkan dua kuasa asing itu membahagikan pengaruh
mereka sekaligus menyebabkan Kesultanan Johor-Riau berpecah.

Keadaan ini mengakibatkan pemisahan pemerintahan antara Riau dengan Johor dan Pahang. Setelah kuasa raja di Riau dirampas oleh Belanda, maka pemerintah Pahang dan Johor telah mengisytiharkan pemerintahan sendiri dengan memakai gelaran Sultan. Kesultanan Pahang ini kemudiannya bermula dengan Bendahara Wan Ahmad selepas terjebak perang saudara dengan saudaranya, Wan Mutahir. Selepas saudaranya itu berjaya dikatakan, beliau kemudian ditabal dengan gelaran Sultan Ahmad al-Mu’adzam Shah pada tahun 1882. Setelah berakhirnya pemerintahan baginda pada tahun 1914 Masihi, maka berlangsunglah dengan legasi kesultanan Melayu berikutnya hingga ke hari ini.

Hubungan erat Sultan dengan para
ulama

Bagi
para daie dan ulama, mereka tahu sokongan pemerintah diperlukan bukan saja
berkenaan soal dakwah tetapi juga penyebaran ilmu dalam kalangan rakyat dan
pembesar yang dahagakan ilmu. Justeru tidak hairanlah dalam mana-mana sejarah
kerajaan-kerajaan Melayu, hubungan kedua-dua pihak amat penting dalam
mengembangkan syiar Islam. Justeru tidak hairanlah dalam lipatan sejarah
Kesultanan Pahang, negeri itu bukan saja menyambut mesra ulama luar tetapi
turut melahirkan ulama-ulama tempatan dan berwibawa.

Contohnya, kehadiran Hamzah Fansuri dan Nuruddin al-Raniri. Hamzah Fansuri telah datang ke Pahang dan berkelana ke Lubuk Pelang untuk mendalami ilmu hakikat dan tasawuf. Pusat pengajian ini terletak di Bukit Ketupat, Jerantut dan telah menjadi pusat pengajian tumpuan sekitar tahun 1490 hingga 1640 dalam bidang tasawuf. Semasa Pahang berada di bawah taklukan Acheh, Nuruddin al-Raniri pernah menetap di Pahang. Di Pahang jugalah beliau meningkatkan penguasaan Bahasa Melayu dan menulis kitab satu kitab yang bertajuk al-Sirat al-Mustaqim iaitu pada tahun 1044 Hijrah/sekitar 1634 Masihi dan selesai penulisannya pada tahun 1644 Masihi. Daripada kehadiran dua orang ulama besar ini, ini menjelaskan bahawa kedudukan Islam diterima dan sentiasa berkembang di Pahang. Kehadiran mereka berdua juga tidak mendapat tentangan mahupun halangan dari pihak istana. Keterbukaan inilah yang telah membuka ruang perkembangan Islam dalam masyarakat di Pahang.

Antara ulama tempatan yang lahir di bumi Pahang ialah Haji Uthman Senik. Beliau merupakan seorang yang mendalami ilmu agama dan hikmah. Berikutan keilmuan dan kemasyhuran beliau sebagai ulama, ini mendorong ramai orang untuk berguru dengannya. Sehinggakan Sultan Pahang ketika itu, Sultan Ahmad juga berkenan melantik beliau sebagai Mufti Kerajaan Pahang Darul Makmur. Beliau telah menjadi orang terkemuka dalam kerajaan Pahang, mengajar kaum keluarga diraja Pahang di istana dan mengajar orang awam. Selain itu, Haji Uthman juga merupakan guru kepada ramai tokoh besar Pahang seperti Mat Kilau, Haji Mat Daud Zainal Abidin dan Lebai Yusof. Beliau menjadi Mufti Negeri Pahang selama 20 tahun sehinggalah meninggal dunia pada tahun 1918. Beliau berkhidmat sebagai mufti di bawah tiga sultan iaitu Sultan Ahmad, Sultan Mahmud dan Sultan Abdullah. Hubungan seperti inilah telah menonjolkan peranan Sultan dalam memberi perhatian terhadap ilmu agama Islam di Pahang.

Selain
Haji Uthman Senik, Habib Syed Hassan al-Attas juga merupakan antara ulama yang
terkenal di Pahang. Beliau mempunyai hubungan yang baik dengan masyarakat dan
Raja-Raja Melayu termasuk Sultan Pahang ketika itu. Berikutan hubungan baik itu,
ia menjadi antara satu faktor yang memudahkannya mendirikan Madrasah al-Attas
di Pekan, Pahang dan Madrasah al-Attas di Kuala Tekal (kini nama madrasah itu
ialah Madrasah al-Islah). Madrasah yang ditubuhkan Habib Syed Hassan masih
berfungsi sehingga hari ini sebagai pusat pengajian agama Islam di negeri
Pahang.

Hukum Kanun Pahang

Sebelum kedatangan Islam, undang-undang yang diamalkan di negeri-negeri Melayu adalah undang-undang adat. Apabila Islam datang ke Tanah Melayu, undang-undang Islam telah diserap masuk di samping undang-undang adat. Terdapat banyak penulisan undang-undang di Tanah Melayu antaranya Hukum Kanun Melaka, Hukum Kanun Kedah, Hukum Kanun 99 Perak dan Hukum Kanun Melaka. Hukum Kanun Melaka dikatakan teks perundangan tertua di Tanah Melayu.

Mengenai
Hukum Kanun Melaka, ia bukan saja merupakan satu penulisan perundangan tetapi
juga bukti pengaruh Islam ke atas masyarakat Melayu. Hukum Kanun Melaka ini
secara jelas telah diresapi dengan unsur-unsur Islam yang bercampur aduk dengan
sistem adat tempatan. Motif utama penulisan hukum kanun ini ialah mengatur
kelangsungan masyarakat zaman itu agar dapat hidup dengan tenteram seperti yang
digambarkan sebagai sebuah empayar maritim Melayu yang cukup kompleks.
Kepentingan hukum kanun ini amat terserlah apabila kandungannya kemudiannya
disalin oleh negeri-negeri lain di Tanah Melayu termasuk Pahang untuk tujuan
sama.

Hukum Kanun Pahang telah digubal berasaskan Hukum Kanun Melaka dan sebahagian daripada fasal-fasal kanun itu turut diambil daripada Undang-Undang Johor. Hukum Kanun Pahang telah dijadikan sebagai perlembagaan negeri itu sejak tahun 1592 semasa pemerintahan Sultan Abdul Ghafur Muhiyuddin Shah (Sultan Pahang Ke-12 yang mempunyai darah keturunan Sultan Melaka). Lanjutan darpada itu juga, Pahang kemudian diisytiharkan sebagai Dar al-Islam (sebuah negara Islam) oleh Sultan Abdul Ghafur Muhiyuddin Shah pada tahun sama. Hukum Kanun Pahang merupakan hukum kanun yang berkembang dan mendapat pengaruh besar undang-undang Islam jika dibandingkan dengan undang-undang adat Melayu dalam peruntukan-peruntukannya. Sepertimana Hukum Kanun Melaka, Hukum Kanun Pahang telah banyak menerapkan ajaran serta hukum Islam terutamanya dalam hukuman jenayah.

Wujudnya
serapan undang-undang Islam dalam Hukum Kanun Pahang yang menunjukkan peranan
sultan dalam mengaplikasikan ajaran Islam kepada masyarakat. Hukum Kanun Pahang
turut membuktikan kecenderungan sultan dalam mengatur hidup masyarakat
bersandarkan lunas-lunas hukum adat dan hukum syarak agar membolehkan negeri
bukan saja aman dan makmur tetapi juga rakyatnya hidup bahagia dan tenteram.

RUJUKAN:

Rosele, Muhammad Ikhlas, Abd Rahim, Rahimin Effendi dan Wan Ali, Wan Zailan Kamaruddin. (2018). PERANAN SULTAN DALAM PERKEMBANGAN ISLAM DI NEGERI PAHANG. Jurnal Pengajian Melayu, Jilid 29. Muka Surat 51-76.


Peperiksaan Perkhidmatan Awam Pegawai Diraja China Kuno

Jika korang peminat sejarah China kuno, atau sekurang-kurangnya peminat filem dan drama tv kisah-kisah hikayat pendekar atau sejarah China purba, korang pasti menyedari satu budaya unik yang sering dipaparkan dalam filem-filem mereka ini iaitu Peperiksaan Perkhidmatan Awam Pegawai Kerajaan.

Selama lebih dari 1,200 tahun, barangsiapa yang ingin memohon kerja sebagai pegawai kerajaan imperialis China wajib terlebih dahulu berjaya lulus ujian dalam peperiksaan yang amat mencabar.

Sistem ini memastikan supaya pegawai kerajaan yang hendak diambil bertugas di istana sebagai para pentadbir empayar naungan maharaja adalah orang yang terpelajar dan cerdas, dan bukanlah sekadar penyokong politik maharaja yang sedia ada, atau kaum kerabat dan kroni pegawai yang sebelumnya.

SISTEM MERITOKRASI PALING LAMA PERNAH BERTAHAN

Sistem peperiksaan perkhidmatan awam di diraja China kuno adalah sistem ujian yang distruktur untuk memilih calon yang paling rajin dan terpelajar bagi dilantik sebagai golongan birokrat dalam pemerintahan imperial China.

Sistem ini telah menentukan siapa yang menjadi sebahagian daripada pentadbiran dan birokrasi China antara tahun 650 Masehi sehingga 1905, menjadikannya sistem meritokrasi yang paling lama pernah bertahan di dunia ini.

Para sarjana-birokrat kebanyakannya mempelajari teks dan manuskrip Confucius, seorang ahli falsafah abad ke-6 SM yang banyak menulis tentang konsep pentadbiran, hasil karya para pelajarnya juga sering dijadikan rujukan tambahan.

Semasa peperiksaan, setiap calon harus menunjukkan pengetahuan yang mendalam dan terperinci mengenai Empat Buku dan Lima Klasik China kuno.

Karya-karya itu merangkumi antaranya seperti Analect of Confucius; Great Learning, sebuah teks Confucian yang diulas oleh Zeng Zi; Doctrine of the Mean oleh cucu Confucius; dan Mencius, yang merupakan himpunan perbahasan mahaguru itu bersama beberapa raja.

Secara teori, sistem peperiksaan diraja ini menjamin pegawai kerajaan yang akan dipilih adalah berdasarkan kemampuan mereka, bukan berdasarkan hubungan keluarga, kroni atau kekayaan mereka.

Bahkan anak lelaki seorang petani juga layak menjadi pegawai kerajaan, sekiranya dia telah belajar dengan cukup gigih, lulus dalam peperiksaan dan akhirnya menjadi pegawai berkelulusan yang penting.

Secara praktikalnya, seorang pemuda dari keluarga miskin memerlukan penaja yang kaya jika dia mahu membebaskan dari pekerjaan berat di ladang, sebagaimana seorang calon memerlukan akses kepada tutor dan buku-buku ilmiah yang diperlukan untuk berjaya lulus dalam ujian yang ketat.

Namun, kemungkinan untuk seorang anak lelaki petani berjaya menjadi pegawai tinggi sangat jarang berlaku ketika itu. Kerana itu kita sering menyaksikan setiap dinasti-dinasti China selalu berhadapan dengan pemberontakan para petani.

Antara puncanya ialah kerana kekurangan ilmu falsafah kepimpinan walaupun semangat untuk menukar tampuk kepimpinan itu amat tinggi.

STRUKTUR PEPERIKSAAN

Peperiksaan secara lazimnya berlangsung antara 24 hingga 72 jam. Perincian dan cara kaedahnya bervariasi sepanjang abad berlalu, tetapi secara asasnya, calon akan dikunci di dalam sel kecil dengan papan untuk meja dan baldi untuk tandas.

Dalam masa yang telah diperuntukkan, mereka harus menulis kira-kira sebanyak enam atau lapan esei di mana mereka perlu menjelaskan idea-idea dari teks klasik, dan memanipulasi idea-idea tersebut untuk menyelesaikan apa jua masalah dalam sistem pemerintahan.

Calon peperiksaan akan membawa makanan dan minuman mereka sendiri ke dalam bilik sel tersebut. Ada juga yang cuba menyeludup nota, bahkan pernah berlaku kes penipuan dengan menyeludup nota secara catatan pada kanvas bahagian dalam baju yang dipakai.

Semenjak, setiap calon peperiksaan akan digeledah secara menyeluruh sebelum dibenarkan memasuki sel, kemudian diwajibkan hanya memakai persalinan pakaian khas yang telah disediakan pegawai pemeriksa untuk dipakai sepanjang tempoh peperiksaan.

Bagi menjaga integriti peperiksaan, sekiranya calon mati semasa peperiksaan, pegawai ujian akan menggulung tubuhnya di atas tikar dan membuangnya keluar melalui pagar pemisah ruang peperiksaan, dan tidak mengizinkan ahli keluarga masuk ke zon peperiksaan untuk menuntut mayatnya.

Bagi calon yang mengambil peperiksaan tempatan, mereka yang lulus dikira layak menduduki pusingan daerah. Yang terbaik dan cemerlang dari setiap wilayah kemudiannya akan mengikuti ujian peringkat kebangsaan, di mana kebiasaannya hanya lapan atau sepuluh peratus golongan yang jauh dari ibukota ini lulus untuk menjadi pegawai kerajaan.

SEJARAH SISTEM PEPERIKSAAN

Peperiksaan diraja yang paling awal dilaksanakan sebenarnya adalah pada zaman Dinasti Han (206 SM hingga 220 M) dan diteruskan pada era Dinasti Sui yang singkat, namun sistem ujian mula diseragamkan pada zaman Dinasti Tang (618 – 907 M).

Maharani yang pernah memerintah Dinasti Tang, Wu Zetian sangat bergantung pada sistem peperiksaan diraja bagi merekrut pegawai-pegawai pentadbiran.

Walaupun sistem ini direka untuk memastikan pegawai kerajaan yang dilantik adalah dari golongan terpelajar, sistem ini mula dilanda korupsi dan ketinggalan zaman pada era Dinasti Ming (1368 – 1644) dan Qing (1644 – 1912).

Seseorang yang mempunyai kaitan dengan salah satu paksi dari pecahan dewan pentadbiran imperial, sama ada dari kelas bangsawan atau sida-sida, kadang-kala akan memberi rasuah kepada pegawai pemeriksa untuk mendapat kelulusan dengan mudah.

Dalam era-era tertentu, mereka yang menduduki peperiksaan ini didapati menjawab beberapa ujian sahaja tetapi lulus sepenuhnya dan mendapat jawatan melalui tindakan dan kaedah nepotisme yang telah disucikan oleh orang-orang yang berpengaruh.

Di samping itu, pada abad ke-19, sistem ilmu pengetahuan telah mulai merosak secara serius. Dalam menghadapi imperialisme Eropah, pegawai-pegawai cendekiawan China kekal berpegang kepada tradisi mereka sebagai jalan penyelesaian terbaik.

Namun, kira-kira dua ribu tahun setelah kematian tokoh falsafah China ini, Confucius tidak sentiasa memberi jawapan untuk masalah moden seperti pencerobohan kuasa asing secara tiba-tiba di Kerajaan Pusat.

CARA PELANTIKAN MENGIKUT ZAMAN

Dinasti Qin (221-207 SM)
Dinasti Qin menubuhkan kerajaan birokratik Cina yang pertama secara berpusat dan sekaligus mewujudkan keperluan jawatan dalam sistem pentadbiran untuk diisi pegawai.

Pelantikan pegawai baru ke dalam pentadbiran birokrasi Qin dibuat berdasarkan saranan pegawai tempatan. Sistem ini pada mulanya diserap oleh dinasti Han dengan jayanya sebelum ditambah baik lagi.

Dinasti Han (206 SM-220 SM)
Pada tahun 124 SM, di bawah pemerintahan maharaja Han Wudi, sebuah pusat pengajian kerajaan ditubuhkan untuk melatih dan melaksanakan ujian terhadap calon pegawai melalui ujian kemahiran merangka teknik pemerintahan berdasarkan prinsip-prinsip Confusianisme.

Dinasti Sui (581-618)
Sui menyerap sistem dari Dinasti Han dan menstrukturkan nya dengan cara yang lebih sistematik sebagai kaedah pengambilan rasmi.

Mereka juga memperkenalkan peraturan baru iaitu pegawai-pegawai di sesebuah wilayah harus dilantik oleh pemerintah pusat dan bukannya para bangsawan tempatan dan bahawa tent*ra tempatan harus tunduk kepada para pegawai pemerintah pusat.

Dinasti Tang (618–907)
Dinasti Tang mencipta sistem sekolah tempatan di mana para sarjana dapat melanjutkan pelajaran mereka. Mereka yang ingin menyertai birokrasi pentadbiran tertinggi akan bertanding dalam ujian jinshi, ujian yang menguji pengetahuan calon mengenai teks klasik Confucius.

Sistem ini secara beransur-ansur menjadi kaedah utama pengambilan birokrat; menjelang akhir zaman dinasti Tang, kedudukan para bangsawan yang lapuk telah runtuh, dan dominasinya diambil alih oleh golongan sarjana-bangsawan, yang menggerakkan birokrasi pentadbiran.

Golongan elit yang bukan dari kaum kerabat diraja ini dan menjadi rujukan maharaja China dalam mentadbir ini akhirnya akan dikenali oleh pengkaji barat sebagai golongan “mandarin”, yang kini merujuk kepada bahasa Mandarin, dialek orang Cina yang mereka gunakan, namun secara teknikalnya “mandarin” berasal dari perkataan bahasa Melayu : “Menteri”.

Dinasti Song (960–1279)
Sistem perkhidmatan awam berkembang dan dianggap oleh ramai pihak sebagai kemuncak tertinggi ketika era Dinasti Song. Sekolah-sekolah awam didirikan di seluruh negara untuk membantu orang yang berbakat tetapi kurang upaya.

Hubungan perniagaan adalah dilarang di kalangan pegawai yang berkaitan dengan keturunan atau perkahwinan, saudara-mara kerabat diraja tidak diizinkan untuk memegang jawatan tinggi.

Sistem kenaikan pangkat dibuat berdasarkan pada sistem merit di mana orang yang mencalonkan orang lain untuk kenaikan dianggap bertanggungjawab sepenuhnya atas tingkah laku orang itu.

Hampir semua pegawai Song di birokrasi yang lebih tinggi direkrut dari lulusan jinshi, dan kaedah peperiksaan mula menjadi budaya yang ditetapkan. Selepas tahun 1065 peperiksaan diadakan setiap tiga tahun sekali, tetapi hanya untuk mereka yang pertama kali lulus ujian kelayakan di peringkat tempatan.

Dinasti Ming (1368–1644)
Di bawah Dinasti Ming, sistem perkhidmatan awam mencapai bentuk strukturnya yang terakhir, dan dinasti Qing yang berikutnya (1644–1911 / 12) menyerap sistem Ming hampir sepenuhnya.

Dalam tempoh ini, tidak ada seorang pun yang diizinkan untuk berkhidmat di daerah asalnya, dan para pegawai digilir-ganti tugas mereka setiap tiga tahun. Peperiksaan pengambilan dibahagikan kepada tiga peringkat: xiucai (“bakat yang dipupuk”), atau ijazah sarjana muda, yang diadakan di peringkat daerah-daerah; juren (“orang yang disyorkan”), diadakan di ibu kota wilayah; dan jinshi, diadakan di Beijing.

Walaupun hanya kelulusan jinshi yang memenuhi syarat untuk mendapat jawatan tinggi, lulus di peringkat selainnya memberikan satu hak istimewa tertentu, seperti pengecualian dari perkhidmatan buruh dan hukuman fizikal, diberi gaji bertaraf kerajaan, dan peningkatan status sebagai golongan bangsawan atasan (juren).

Langkah berjaga-jaga yang terperinci telah diambil untuk mencegah penipuan, daerah-daerah yang berlainan di empayar ini diberi kuota khas untuk pelantikan ke dalam perkhidmatan bagi mencegah dominasi salah satu wilayah, dan soal pengujiannya kekal terbatas pada teks Sembilan Klasik Confusianisme.

Peperiksaan distruktur hingga menjadi sangat bergaya bilamana bentuk yang ditetapkan untuk kertas peperiksaan menjadi “eight-legged essay” yang amat terkenal (bagu wenzhang), ia memiliki lapan tajuk utama, tidak menggunakan lebih dari 700 karakter, menyelesaikan topik-topik sesuai dengan tatacara tertentu.

Namun ia tidak ada kaitan dengan kemampuan calon untuk mengurustadbir dan konsep ini sering dikritik kerana menetapkan arahan yang melebihkan gaya berbanding menajamkan pemikiran.

Sistem peperiksaan pegawai diraja dihapuskan pada tahun 1905 oleh Dinasti Qing ketika China sedang bergelut demi usaha ke arah pemodenan.

Seluruh sistem perkhidmatan awam yang pernah wujud ribuan tahun sebelumnya digulingkan bersama-sama dengan dinasti terakhir itu selepas revolusi nasional pada tahun 1911.


Wujud Ke Jam Macam Dalam Cerita Detektif Conan?

Dalam siri animasi Detective Conan, Shinichi Kudo (Conan) menembak jarum trankuilizer untuk menidurkan Kogoro Mouri. Tetapi, tahukah anda mengenai kejadian seorang wartawan yang telah dibu-nu-h dengan pelet ra-cun yang ditusuk menggunakan sekaki payung?

Georgi Ivanov Markov merupakan seorang penulis novel dan penulis drama terkenal dari Bulgaria. Pada waktu itu (1946-1990), Bulgaria dikenali sebagai People’s Republic of Bulgaria dan diperintah oleh Parti Komunis Bulgaria.

Antara tahun 1968-1971, Markov melarikan diri dari Bulgaria dan berpaling tadah ke UK.

Kemudiannya, beliau bekerja sebagai wartawan siaran untuk beberapa stesyen radio terkemuka, termasuklah BBC World Service.

Georgi Markov menggunakan platform tersebut untuk mengkritik dan menentang rejim komunis serta pemimpinnya, yakni Todor Hristov Zhivkov (kiri) yang memerintah Bulgaria.

Pada 7 September 1978, semasa Markov sedang berjalan untuk beratur di sebuah perhentian bas di Waterloo Bridge, London, beliau merasakan seperti telah digigit atau disengat serangga pada bahagian belakang peha kanannya.

Markov kemudian berpaling ke belakang dan melihat susuk tubuh seorang individu yang tidak dikenali sedang mengambil sebatang payung yang terjatuh.

Lelaki yang tidak dikenali itu meminta maaf kepada Markov dalam bahasa asing, kemudian dilihat berjalan dengan laju untuk ke seberang jalan dan memanggil teksi seterusnya meninggalkan tempat kejadian.

Menganggap kejadian itu sebagai perkara biasa, Markov meneruskan perjalanannya ke tempat kerja di BBC.

Setibanya di BBC, Markov ternampak akan pembentukan seperti bisul atau jerawat pada kawasan “gigitan” serangga tersebut.

Walau bagaimanapun, tidak seperti gigitan atau sengat serangga, kesakitan yang dialami tidak reda atau berkurangan.

Kejadian di perhentian bas dan kesakitan yang dialami Markov telah diberitahu kepada salah seorang rakan sekerjanya di BBC.

Namun, pada petang hari yang sama, Markov jatuh sakit dengan gejala suhu badan yang tinggi dan mengalami muntah-muntah.

Pada pagi hari berikutnya, kondisi kesihatan yang tidak bertambah baik dan kesakitan yang dialami bertambah teruk mengakibatkan Markov digegaskan ke hospital.

Beberapa hari kemudian, iaitu pada 11 September 1978, Georgi Ivanov Markov telah menemui ajalnya.

Hasil pemeriksaan mendapati bahawa, jumlah sel darah putih Markov adalah 3 kali ganda lebih tinggi daripada jumlah normal.

Punca ke-ma-tian Markov pada mulanya telah ditentukan sebagai septisemia, iaitu kera-cunan darah yang berpunca daripada jangkitan mikroorganisma atau bakteria penyebab penyakit dan toksinnya dalam darah.

Akan tetapi, keadaan kem-atian, keterangan Markov berkenaan kejadian di perhentian bas dan aktiviti penentangan terhadap rejim komunis mengakibatkan kes itu disiasat secara menyeluruh oleh Scotland Yard.

Pemeriksaan post-mortem yang dibuat ke atas Markov menemukan kesan tusukan pada kulit peha kanannya. Sampel kulit itu dihantar ke Chemical Defence Establishment di Porton Down.

Chemical Defence Establishment (kini Defence CBRN Centre) merupakan fasiliti tentera yang bertanggungjawab dalam semua perkara yang berkaitan dengan latihan pertahanan dan peperangan kimia, biologi, radiologi dan nuklear untuk angkatan tentera UK.

Dengan kelengkapan fasiliti dan kemahiran yang dimiliki anggota bertugas, sebiji pelet yang diperbuat daripada besi berdiameter 1.7 mm, berhasil didapatkan daripada sampel kulit Markov.

Pelet tersebut juga didapati mempunyai dua lubang sangat kecil yang digerudi ke dalamnya pada kedudukan 90° darjah, membentuk ruang atau kaviti berbentuk X.

Hasil siasatan mendapati bahawa kaviti tersebut mampu memuatkan ra-cun sebanyak 500 mikrogram.

Walaupun tiada kesan-kesan rac-un yang berjaya didapatkan daripada pelet tersebut, kewujudan pelet dan pembuatannya yang kompleks menjadi bukti bahawa kem-ati-an Markov bukanlah disebabkan oleh jangkitan bakteria.

Telah dipercayai bahawa pelet tersebut ditembak atau dimasukkan ke dalam peha Markov melalui bahagian hujung payung yang telah diubahsuai dengan tujuan untuk membu-nu-h beliau.

Berikut adalah diagram “umbrella gun” yang dipercayai telah digunakan untuk mem-bun-uh Georgi Markov.

Oleh sebab rac-un yang digunakan untuk membu-nu-h Markov tidak dapat dikenalpasti, tugas seterusnya bagi penyiasat dan pakar yang terlibat adalah untuk menentukan rac-un yang telah digunakan dalam pemb-unu-han tersebut.

Pakar berpendapat, untuk rac-un itu memberi kesan dengan efektif dan berupaya untuk memb-unu-h manusia, ia perlu mempunyai ketoksikan yang sangat tinggi dalam jumlah yang sangat sedikit disebabkan wadah atau saiz pelet yang kecil.

Seterusnya, ricin yang dianggap sebagai salah satu toksin yang sangat bertoksik (ribuan kali ganda berbanding sianida), telah ditentukan sebagai rac-un yang berkemungkinan tinggi digunakan untuk membu-nu-h Georgi Markov.

Ricin ini apa?

Ricin adalah glikoprotein yang sangat bertoksik diperoleh dari bahan buangan yang tinggal setelah biji tanaman pokok jarak atau nama saintifiknya Ricinus communis, diproses untuk mendapatkan minyaknya.

Mengapa pakar kata Ricin dan bukannya racu-n lain?

Hal ini demikian kerana, gejala atau simptom keracu-nan ricin seperti pening kepala, suhu badan yang tinggi, muntah-muntah dan cirit birit adalah sama seperti yang diderita Markov.

Selain itu, satu eksperimen yang dibuat iaitu pemberian ricin kepada khinzir yang sama kuantitinya seperti yang ditusuk kepada Markov, telah menyebabkan kem-ati-an khinzir itu 24 jam kemudian.

Pemeriksaan post-mortem ke atas bangkai khinzir tersebut turut menunjukkan kerosakan organ yang sama dilihat pada tubuh badan Markov.

Bukti-bukti yang berjaya didapatkan itu memberikan kesimpulan bahawa sememangnya Markov telah dibu-nu-h menggunakan pelet mengandungi toksin ricin yang ditusuk pada bahagian peha kanannya.

Hasil siasatan tersebut membuatkan ramai berpendapat bahawa pembu-nu-ha-n Markov dilaksanakan atas sebab penentangan beliau terhadap rejim komunis Bulgaria, justeru melenyapkan suara-suara kritikan Markov terhadap mereka.

Di sebalik pendedahan itu, pelaku atau pembu-nu-h Georgi Markov masih lagi tidak berhasil dikenal pasti sehingga ke hari ini.

Namun, menurut bekas jeneral KGB iaitu Oleg Kalugin, pembu-nu-h-an tersebut dilaksanakan oleh anggota Perkhidmatan Rahsia Bulgaria dengan bantuan KGB.


March On Rome: Bagaimana Raja Itali Memilih Perdana Menteri

Krisis politik Itali pada awal 1920an di Itali amat membimbangkan. Hal ini kerana kerajaan yang dipimpin oleh PM ketika itu iaitu Luigi Fracta tidak kuat dan sering diherdik rakyat marhaen. Hanya seorang sahaja yang mampu menyelamatkan keadaan tersebut; Raja Itali.

Mukadimah

Itali merupakan sebuah negara yang berlandaskan sistem Demokrasi Berparlimen, Raja Berperlembagaan. Selepas Perang Dunia Pertama (1914-1918), politik dan ekonomi di Itali tidak berapa stabil.

Sungguhpun Itali berada di geng yang menang ketika perang, hutang-hutang akibat perang masih lagi dibelenggu Itali. Hal ini menyebabkan kos hidup rakyat meningkat dan menyebabkan rakyat tidak berpuas hati.

Kemelut ini bertambah buruk apabila keadaan politik di negara itu juga kucar-kacir. Banyak kumpulan politik yang mempunyai agenda-agenda mereka untuk memperbetulkan keadaan. Namun tidak ada satu pun di antara mereka yang mampu membaikpulihkan keadaan yang berlaku di Itali pada ketika itu.

Tidak kisah la sesiapa yang memimpin, Parti Demokratik, Parti Sosialis ataupun Parti Konservatif, tidak ada satu pun manifesto mereka berjaya memulihkan ekonomi dan kesemakmuran Itali. Walapun gabungan-gabungan parti politik (coalition) dibentuk di Parlimen Itali, gabungan ini gagal untuk menyelesaikan masalah yang diutarakan.

Pada ketika ini juga, ramai rakyat Itali yang mahukan revolusi dan perubahan yang lebih radikal. Mereka sanggup bekerjasama dengan Komunis yang kini lebih terkenal dengan semangat radikal mereka.

Rakyat mahukan perubahan yang ketara dan berharao agar Komunis dapat melakukannya seperti yang berlaku di Rusia (Revolusi Rusia 1917) dan Jerman (Revolusi Jerman 1919-1929). Perkara ini membuatkan Raja Itali, Victor Emmanuelle III tidak senang duduk kerana di mana ada revolusi, di situ berakhirnya sistem beraja.

Siapa Mussolini?

Benito Mussolini merupakan bekas editor surat khabar dan juga soldadu ketika Perang Dunia Pertama. Selepas perang, beliau berkecimpung di dalam dunia politik. Beliau pada asalnya seorang Sosialis, keluar dan membentuk parti baru iaitu Parti Fasis Itali yang berlandaskan kepada semangat nasionalism, negarawan dan perluasan jajahan.

Mussolini mahu membawa kestabilan kepada Itali agar matlamat dan agenda untuk membawa Itali di persada dunia tercapai. Inspirasi Mussolini dan partinya terhasil apabila menelaah buku yang ditulis oleh Plato, The Republic. Pada 1921, Mussolini berjaya memenangi kerusi sebagai ahli parlimen Itali (Italian Chamber of Deputies)

March on Rome

Keadaan dan politik di Itali amat menggusarkan. Mussolini dan konco Fasisnya cuba menghasut rakyat supaya menumbangkan kerajaan yang lemah di Rome.

Keadaan memburukkan lagi apabila puak-puak Komunis pula cuba menghasut rakyat marhaen dengan mengadakan demonstrasi, mogok dan menyerang hub-hub perindustrian di seluruh Itali. Hal ini menggoyahkan lagi kestabilan Itali dan menyebabkan kerajaan gabungan di Rome pimpinan Perdana Menteri Luigi Fracta tidak senang duduk.

Itali perlukan orang kuat untuk membetulkan keadaan dan Mussolini cuba untuk mengambil peluang ini. Beliau mengumpul orang-orang Fasisnya di utara Itali terdiri daripada milita dan rakyat Itali untuk berkawad ke Rome pada 24 Oktober 1922. Motifnya hanya satu, “kami mahu memerintah Itali”

Perdana Menteri Luigi Fracta yang terkesan dengan tindakan ini merangka pelan untuk menghentikan tindakan Mussolini tersebut. Beliau mengesyorkan agar undang-undang tentera dilaksanakan (martial law). Namun, undang-undang ini perlu mendapat tanda tangan Raja Itali yang merupakan Komander Turus Angkatan Tentera Itali.

Penasihat Tentera baginda iaitu General Pietro Badoglio menasihati baginda untuk tandatangan perjanjian tersebut dan cuba meyakinkan beliau bahawa Tentera Itali mempunyai 30,000 anggota di Rome yang mampu menumbangkan ‘tentera gasar’ Mussolini yang hanya bersenjatakan ‘pisau dan parang’.

Namun begitu, Raja Victor Emmanuelle III enggan untuk menandatangani undang-undang tersebut. Hal ini terjadi apabila seorang komander Fasis iaitu Cesare Maria De Vecchi datang ke Istana Raja untuk meyakinkan baginda bahawa tentera Fasis tidak akan derhaka kepada baginda dan berjanji untuk taat setia dengan baginda Raja Itali.

Mussolini bukanlah seorang monarkis namun ramai dikalangan Fasis masih sayang dan taat setia kepada Raja Itali yang terkenal kerana memberi kemenangan terhadap Itali ketika Perang Dunia Pertama. Oleh itu, jika Raja tidak berkenan, Mussolini terpaksa menghentikan agenda beliau dan melarikan diri ke Switzerland.

Namun, pada 27 October 1922, Raja Itali menghantar telegram diraja kepada Mussolini untuk menjemput beliau ke Rome. Luigi Fracta dan kabinetnya terkejut dengan tindakan tersebut dan menuduh baginda membelakangkan suara rakyat dan perlembagaan negara.

Namun, Raja Itali membidas dengan menitah bahawa tindakan baginda termaktub dan selaras didalam perlembagaan negara yang mempunyai Kuasa Eksekutif sebagai Ketua Negara (Head of State) dan Perdana Menteri (Head of Government) hanya boleh menasihati sahaja. Ia sama seperti Perlembagaan Malaysia pada hari ini.

Fracta dan kabinetnya meletak jawatan sebagai tanda protes keengganan Raja Victor Emmanuelle III menandatangani undang-undang martial. Baginda membalas semula dengan menjemput Mussolini ke Rome dan menabalkan beliau sebagai Perdana Menteri Itali.

Faktor keputusan Raja Itali

Antara faktor keputusan drasktik yang dilakukan baginda ialah kerana baginda sudah penat dengan krisis politik yang berlaku di Itali. Bertahun-tahun sudah sejak Perang Dunia Pertama, baginda dihujani dengan mogok, demonstrasi dan ketidakstabilan politik yang membawa kepada kemelesatan dan kemunduran negara.

Baginda juga mendapat nasihat daripada beberapa ahli politik veteran seperti bekas Perdana Menteri Antonio Salandra dan General Armando Diaz untuk ‘deal’ dengan orang seperti Mussolini. Baginda sedar bahawa Itali perlukan seorang ‘strong-man’ atau orang kuat untuk memulihkan Itali yang sedang huru-hara.

Antara faktor lain ialah baginda amat takut jika menghentikan agenda Mussolini (March on Rome), maka Perang Saudara akan berlaku seperti di Rusia (1917) dan Jerman (1919). Kemungkinan besar Itali akan berperang diantara puak Mussolini vs puak Komunis vs puak Monarki vs puak Liberal. Kemungkinan besar juga sistem Raja Itali akan dimansuhkan dan Raja Victor Emmanuelle III akan dibunuh seperti yang berlaku terhadap Maharaja Rusia, Tsar Nicholas II.

Baginda juga memilih Mussolini sebagai Perdana Menteri kerana beliau nampak lebih sopan daripada Fasis-Fasis yang lain seperti Italo Balbo (orang nombor dua Fasis) yang lebih bersifat Republikan.

Dengan perlantikan Mussolini oleh Raja Itali, ia membolehkan Mussolini menjadi Perdana Menteri termuda dalam sejarah Itali. Akibat daripada perlantikan ini, Itali semakin stabil dek kerana kekerasan Mussolini dalam mentadbir negara. Ramai memuji tindakan baginda Raja Itali yang menggunakan kuasa eksekutif baginda untuk menamatkan krisis politik Itali yang berlarutan.

Pada 1943, baginda sekali lagi menggunakan kuasa eksekutifnya. Kali itu, dengan memecat Mussolini sebagai Perdana Menteri.

RUJUKAN


Perihal Lelaki Yang Mengibarkan Panji Soviet

Tahukah anda bahawa anggota tentera yang mengibarkan bendera Soviet di Parlimen Reichstag sebenarnya adalah seorang yang beragama Islam – Abdulhakim Ismailov dari Dagestan.

Dalam peperangan ini, beliau mengalami daripada lima kecederaan parah, dan setelah sembuh, beliau tetap bergegas ke barisan hadapan. Beliau dinobatkan dengan anugerah “Geroy Rossiyskoy Federatsiy” (Hero Persekutuan Rusia) pada tahun 1996, 51 tahun selepas kemenangan besar di Berlin.

Punca di sebalik masa lama ini mungkin kerana sifat Kesatuan Soviet yang terlalu ketat menyimpan rahsia. Peranan Abdulhakim Ismailov hanya timbul pada 1995 apabila seorang anggota di tempat kejadian – Aleksey Kovalyev – mengenalpastinya dalam sebuah dokumentari.

Tetapi beliau bukan orang pertama yang berbuat sedemikian. Seorang warga Kazakh (juga orang Islam) bernama Rahimjan Qoshqarbaev merupakan pegawai pertama untuk mengibarkan bendera Soviet di Parlimen Reichstag pada 30 April 1945. Dua hari selepas itu barulah gambar bersejarah Abdulhakim Ismailov diambil jurugambar Yevgeny Khaldei.

Abdulhakim Ismailov meninggal dunia pada usia 93 pada 17 Februari 2010 di perkampungan Chagar-Otar, Daerah Khasavyurtovsky, Dagestan.

Al-Fatihah.


Bagaimana Rom Bangkit Dari Ancaman Wabak Antonine?

Sekitar tahun 165 Masihi, bandar Hierapolis di Anatolia mendirikan sebuah patung Dewa Apollo Alexikakos, Si Penghalau Kejahatan. Tujuan patung tersebut didirikan ialah untuk melindungi bandar itu dari satu wabak penyakit berjangkit yang datang dengan simptom-simptom menakutkan. Simptomnya seperti demam, ruam merah, kegatalan dan rasa tidak bermaya/lesu.

Sebenarnya, apa yang dihadapi Hierapolis dan Empayar Rom ialah musuh sama yang kita kenali hari ini sebagai penyakit cacar. Tetapi pada ketika itu, ia dikenali sebagai wabak Antonine yang mer4gut 10% daripada populasi 75 juta warga empayar. Seorang sejarawan menulis, “Wabak ini ibarat raksasa, memvsnahkan bukan sedikit manusia tetapi juga mengg4nas di bandar-bandar dan memvsnahkannya.”

Bagi warga Rom ketika itu, isu kesihatan terutama penyakit bukan sesuatu yang baru. Namakan saja apa penyakit, ada saja penemuan menarik yang ada kaitan dengannya dibuat oleh pengkaji-pengkaji arkeologi di tempat-tempat yang pernah menjadi jajahan empayar tersebut.

Jika diteliti rekod sejarawan-sejarawan seperti Suetonius dan Cassius Dio, tak sah jika ada rujukan tentang malaria atau penyakit usus. Galen pula pernah menceritakan kisah seorang lelaki terminum air yang mengandungi lintah yang dibawa oleh hambanya dari sebuah pancuran awam. Manakala Maharaja Julian yang pernah memerintah Rom pada abad keempat Masihi mendakwa dirinya hanya muntah sekali seumur hidup.

Tetapi cacar? Ia satu kisah berbeza. Asalnya, ia disangka bermula sebagai khabar angin menakutkan dari sebelah timur dan tersebar melalui percakapan membabitkan berita dan virus cacar itu sendiri. Patogen ini bergerak pantas dengan mangsanya hanya akan menunjukkan simptom selepas dua minggu.

Selama satu generasi, wabak ini menunjukkan penurunan dan peningkatan dari segi kadar kem4tian. Tetapi ia memuncak pada tahun 189 Masihi apabila 2,000 orang menemui ajal setiap hari di Rom. Dan ia memberi kesan yang bukan sedikit terhadap empayar.

Pertama, kem4tian ramai askar memaksa apa saja rancangan operasi yang direncanakan terpaksa dihentikan. Kedua, struktur masyarakat hampir punah apabila ramai anggota aristokrat Rom menjadi mangsa keg4nasan cacar. Akibatnya, mesyuarat majlis perbandaran bergelut mengisi kuorum, tiada majistret tempatan dilantik dan masyarakat kehilangan tokoh-tokoh penting mereka.

Bagi golongan petani pula, ia memberi kesan yang bukan sedikit. Dengan ramai m4ti akibat cacar, tiada siapa yang dapat menguruskan ladang-ladang dan bandar-bandar yang dihuni kelihatan seperti bandar hantu. Semua ini dikesan sejauh Mesir dan Germania (Jerman moden).

Dan bohonglah bagi yang terselamat, sudah pasti akan wujud rasa bersalah kerana masih hidup sedang orang lain m4ti. Sentimen ini bukan sentimen baru dan banyak direkodkan dalam lipatan sejarah termasuk Empayar Rom sendiri.

Penulis dan orator Rom terkenal, Aelius Aristides terselamat daripada ancaman wabak cacar semasa ia pertama kali membadai Empayar Rom pada tahun 160. Beliau kemudiannya merasa yakin sebab sebenar Tuhan tidak mengambil nyawanya kerana Dia mengambil nyawa seorang anak muda yang dikenalinya.

Sentimen ini bukan perkara baru dan menjelang akhir abad kedua Masihi, ramai orang mengalaminya. Dan seperti Covid-19 yang membadai dunia hari ini, cacar mengakibatkan ketakutan tak tentu hala dalam kalangan orang ramai.

Sudahlah membvnvh dalam jumlah yang banyak tetapi ia datang dalam bentuk gelombang. Ketakutan warga Rom terhadap perkara ini sangat ketara sehinggakan jika anda membaca berita-berita ekskavasi arkeologi membabitkan Empayar Rom, tidak sah jika pasukan arkeologi menemui azimat atau batu kecil yang diukir untuk mengusir wabak itu dari mengenai mereka.

Namun di sebalik tekanan yang dibawa cacar, keupayaan Rom untuk bertahan juga sepatutnya dikagumi. Seperti hari ini, apabila mereka dilanda wabak, warga-warga Rom berpaling dan memohon bantuan dewa-dewi mereka untuk melindungi mereka daripada ancaman wabak.

Seperti Hierapolis, warga-warga Rom berpusu-pusu ke Kuil Apollo di bandar-bandar mereka untuk meminta pertolongan bagaimana menyelamatkan diri daripada ancaman wabak. Kadang-kadang, sesetengah bandar secara kolektif menghantar rombongan ke kuil. Secara tidak langsung, ia menunjukkan semangat kolektif dalam kalangan komuniti di sebalik situasi menakutkan itu.

Dan bila empayar dilihat mengalami tekanan melampau, kerajaan segera bertindak. Misalnya untuk pasukan tentera, Maharaja Marcus Aurelius merekrut ramai hamba dan gladiator untuk mengisi kekosongan yang ditinggalkan. Manakala untuk bandar-bandar yang hampir mvsnah akibat wabak, baginda menjemput para migran dari luar empayar untuk membina kehidupan di situ.

Bandar-bandar yang kehilangan golongan bangsawan pula melakukan pelbagai cara untuk mengisi kekosongan termasuk merekrut anak-anak bekas hamba sebagai pentadbir. Senang cerita, Empayar Rom terus bertahan kerana kreatif dalam mencari solusi permasalahan yang dicetuskan oleh wabak.

Oleh sebab itulah, sejarawan Edward Gibbon menggelar era pemerintahan Marcus Aurelius sebagai era emas terakhir Rom sebelum ia mengalami kemerosotan dan kejatuhan pada abad kelima Masihi. Menurut Gibbon dalam bukunya Decline and Fall of the Roman Empire, era tersebut menyaksikan manusia berada pada tahap paling gembira dan hidup makmur tanpa sebarang gangguan.

Mungkin ada menganggap sentimen sejarawan ini sebagai mengarut. Tetapi Gibbon sebenarnya mengambil sentimen Cassius Dio yang menggelar kerajaan pimpinan Marcus Aurelius sebagai kerajaan emas kerana terus bertahan dan berkembang di sebalik keadaan luar biasa itu.

Sentimen Dio bukan dipandu oleh kepentingan diri tetapi didorong oleh pengalamannya melihat sendiri impak wabak cacar yang melanda Rom ketika itu. Beliau tahu kemvsnahan yang dibawa dan impaknya kepada masyarakat. Dan Dio juga percaya sebarang bentuk trauma yang dialami boleh diatasi sekiranya masyarakat dapat bekerjasama dan membina semula apa yang hilang.

Dan dari situlah, masyarakat yang muncul ialah masyarakat yang lebih kuat dari sebelum ini.

Malulah kita kepada orang Rom yang tiada akses kepada teknologi moden hari ini tetapi masih mampu membina kekuatan untuk pulih dan membina semula kemakmuran. Malulah kita kepada orang Rom kerana mampu bersatu atas nama negara tetapi kita pula bercakaran bak anjing dengan kucing. Bersatulah demi mengalahkan Covid-19!

RUJUKAN:

Watts, Edward. (2020). What Rome Learned From the Deadly Antonine Plague of 165 A.D. Smithsonian Magazine. https://www.smithsonianmag.com/history/what-rome-learned-deadly-antonine-plague-165-d-180974758/


Betul Ke Laut Bawah Laut Dalam Cerita Spongebob Tu Wujud?

Semasa menonton rancangan kartun Spongebob Squarepants, kita kerap kali ditunjukkan sketsa Spongebob di pantai dan laut, walaupun dia sendiri hidup di dalam laut. Bagi sesetengah orang, ini mungkin adalah jenaka semata mata namun bagi sesiapa yang mempunyai latar belakang biologi marin, dalam kebanyakan kes stereotaip karakter dalam racangan ini adalah tepat. Hal ini tak lah pelik sebab pengarahnya, Stephen Hillenburg itu sendiri merupakan graduan biologi marin. Disebabkan itu, aku tertanya tanya adakah laut dalam laut itu betul?

Jawapannya betul, cuma ia mungkin tak sama
dengan apa yang kita bayangkan. Laut bawah laut ni lebih dikenali sebagai ‘sea
brine’ ataupun lopak garam.

Di Teluk Mexico, laut bawah laut ni boleh dijumpai dengan senang. Hal ini adalah disebabkan geografi di situ. Sekitar 200 juta tahun dahulu, teluk ini hanyalah tasik yang cetek. Lama kelamaan, tasik ini menjadi semakin cetek dan masing hinggalah ia hilang sepenuhnya. Hasilnya ialah tanah disitu termendap dengan lapisan garam yang mencapai ketebalan sebanyak 8 km. Sebagai analogi, ketebalannya ialah ibarat dua gunung Kinabalu yang bersambung dari hujung ke hujung. Selepas masa berlalu dengan jauh, plat tektonik di kawasan teluk ini berubah lalu membolehkan air laut terbentuk di kawasan bergaram ini.

Walau bagaimanapun, lapisan bergaram itu
pada waktu ini sudah dilitupi oleh lapisan tanah. Oleh itu, garam garam mendap
tu tak boleh nak larut dalam air laut.

Lama kelamaan, banyak tanah akan mula termendap di atas lapisan bergaram tersebut dan mewujudkan tekanan yang tinggi pada lapisan tersebut. Ini secara tak langsung mampu cetuskan tektonik garam. Lapisan mendapa tu pecahkan lapisan bergaram dan garam mula tersebar ke luar ibarat bekas plastik gula yang pecah. Sebagaimana lapisan air gula yang terletak pada air sirap, lapisan air garam yang sangat pekat pun muncul di situ dan mewujudkan laut bawah laut. Tasik garam. Disebabkan kepekatan tersebut, tasik garam ini sangat masin berbanding air laut di sekelilingnya. Lapisan yang menampakkan dia macam laut bawah laut tu namanya halocline.

Menariknya pasal tasik garam ni ialah dia
pun ada ombak laut macam pantai kalau kita kacau. Maknanya dia memang tak
campur langsung dengan air laut. Tasik garam ni punyalah pekat, dia punya ketumpatan
pun tinggi. Kapal selam kecil ROV dan ikan ikan semua boleh terapung atasnya
macam Laut Mati.

Setakat ini, semua ciri ciri tasik garam ini adalah tepat sebagaimana laut dan pantai kartun Spongebob Squarepants, melainkan satu benda. Tasik ini adalah bertoksik. Ikan yang berenang ke situ akan mati serta merta. Puncanya ialah garam di situ tersangatlah pekat. Sel badan kita tak mampu nak bertoleransi dengan garam dan gula yang terlampau pekat, mengecut dan akhirnya mati. Sebab itu jeruk buah dan sayur semuanya kecil. Sebab sel dia sudah mengecut. Jadi, jangan hairan kalau anda terjumpa bangkai ketam atau ikan yang mati berdekatan dengan tasik itu sebenarnya sudah berusia lebih 12 tahun. Sebab dah dijerukkan oleh tasik tersebut. Itu tak masuk lagi gas metana yang terbebas masa lapisan garam tu pecah. Jadi lagi bertoksik.

Ya, laut bawah laut ni wujud, tapi tak ada maknanya tempat tub oleh bermandi manda. Sampai sekarang aku tak faham macam mana Spongebob boleh lemas atas lapisan garam yang sepatutnya boleh terapung dengan senang.RUJUKAN:Playing in a Deep-Sea Brine Pool Is Fun, as Long as You’re an ROV. https://blogs.scientificamerican.com/artful-amoeba/playing-in-a-deep-sea-brine-pool-is-fun-as-long-as-you-re-an-rov-video/


Kemalangan Angkara M*buk Paling Dahsyat Dalam Sejarah

Kepatuhan tegas di jalan raya boleh menjadi sia-sia angkara orang lain.

Habis laju dipastikan tidak melebihi had, cara pemanduan pun tidak melulu dan peraturan garisan pun ditepati – tiba-tiba datang pula sebuah kenderaan daripada arah bertentangan.

Cuma bezanya, pemandu kenderaan tersebut telah berada dibawah pengaruh minuman keras. Dan akhirnya insiden berkenaan menjadi salah satu daripada statistik yang dikatakan semakin menurun.

Apabila berbicara tentang keselamatan jalanraya, statistik hanya boleh dijadikan sandaran jika ingin melihat masalah. Statistik tidak boleh digunakan untuk mengatakan “kadar kem4langan kerana m4buk semakin menurun”.

Kerana statistik tidak menyuarakan perasaan keluarga m4ngsa. Angka-angka tidak menyatakan kesedihan hilang suami yang gigih bekerja. Ataupun ayah yang tidak kenal jemu melayan kerenah anak.

Ataupun anak yang ditatang dengan penuh kasih sayang, dibesarkan dengan adab dan pendidikan dan mendapat pekerjaan yang boleh menjadikannya ayam tambatan sebuah keluarga.

Sebab itulah orang marah. Lihatlah mata anak-anak yang dijadikan yatim piatu akibat peminum durj4na. Tanya jika mereka mengenali erti pampasan – ataupun apakah nilai wang lebih baik daripada keluarga?

Tangisan Carrolton di Kentucky

Pada pagi 14 Mei 1998, Gereja Pentecostal Radcliff menganjurkan rombongan 65 orang – majoritinya remaja – untuk ke sebuah taman hiburan di Mason, Ohio.

Perjalanan sekitar 262 kilometer ini dipandu seorang paderi/kerani John Pearman.

Mereka bertolak awal pagi dan tiba di destinasi sekitar tiga jam kemudian. Selepas seharian berhibur di Kings Island, mereka pun menaiki bas untuk pulang.

Pada 10:55 malam, masih di lebuhraya Interstate 71 di persisiran Carrolton, bas tersebut bertembvng dengan sebuah pacuan empat roda Toyota dipandu secara lawan arus Larry Mahoney.

Siasatan mendapati bahawa Mahoney memandu dalam keadaan m4buk – malah dalam Toyota tersebut polis sekotak-12 tin Miller Lite sejuk dan kekurangan beberapa tin.

Kem4langan tersebut masih belum membvnvh sesiapa pada awalnya. Tetapi dua perkara berlaku selepas Toyota tersebut tersepit di bahagian hadapan bas.

Sebatang spring telah tert3mbak ke tangki minyak. Dan akibat hent4man, pintu bas tidak dapat dibuka. Dan seretan di jalan memulakan api yang meny4mbar terus ke tangki minyak.

Letvpan yang berlaku menjulangkan api terus ke tahap membvnvh. Dijangka suhu bas berada dalam paras 1,093ºC akibat campuran bahan kimia.

26 orang termasuk Pearman. 34 yang lain terc3dera – dan enam penumpang berjaya keluar semasa seretan.

Mahoney pula hanya terc3dera dan buat sementara waktu tidak berdepan sebarang tuduhan (Schmidt, 1988).

Api Lebih Marak

Mahoney tidak boleh menghelakan nafas lega selepas api kem4langan dipadamkan. Kerana beliau berdepan dengan api jauh lebih besar, iaitu kemarahan rakyat terutamanya komuniti yang bersama gereja tersebut.

Beliau menghadapi hukvman pen4ra 16 tahun kerana membvnuh 27 orang (Associated Press, 1988). Jaminan sahaja ditetapkan pada $540,000 – dan Mahoney perlu meringkvk selama lapan tahun sekurang-kurangnya untuk melayakkan diri dengan parol.

Tetapi itu bukan segalanya. Kerana pend4kwaan Mahoney juga boleh dipinda daripada bvnuh secara tidak sengaja (manslavght3r) ke bvnuh dengan niat (mvrder).

Membvnuh 27 orang dengan niat (kerana beliau mabvk dari kedai dan rumah kawan dengan pengetahuan waras) akan mengundang penj4ra seumur hidup.

Apa-apa hvkuman selain penj4ra seumur hidup bagi bapa seorang m4ngsa “amatlah menghampakan”. Bagi Bill Nichols, Mahoney perlu dijatuhkan hvkuman yang setimpal.

Perbicaraan bermula pada November 1989 hinggalah 23 Februari 1990, tarikh keramat apabila hvkuman menghampakan Nichols. Kerana Mahoney dijatuhkan hvkuman 16 tahun.

Di Penj4ra Negeri Kentucky, Mahoney bekerja sebagai kerani dimana beliau mendapat diploma sambil menghadiri perjumpaan Alc0h0lics Anonymous untuk merawatkan masalahnya.

Beliau keluar penj4ra hampir 11 tahun kemudian. Menurut sebuah artikel Courier-Journal, keluarga beberapa m4ngsa bersedia untuk memaafkan Mahoney dengan rumusan bahawa “beliau tidak bangun tidur satu hari dan nekad untuk membvnuh 27 orang.”

Tetapi bagi Mahoney, hidupnya mungkin berubah terus – kerana beliau meneruskan kehidupan jauh daripada komuniti di sebuah perkampungan Owen County 16 kilometer daripada tempat kejadian.

RUJUKAN:

Associated Press. (1988, Disember 23). 16-year sentence proposed for driver in crash that killed 27. The New York Times. Retrieved from https://www.nytimes.com/1989/12/23/us/16-year-sentence-proposed-for-driver-in-crash-that-killed-27.html (mungkin perlu dilanggan)

Schmidt, W.E. (1988, Mei 16). Fiery crash kills 27 in Kentucky as truck and youths’ bus collide. The New York Times. Retrieved from https://www.nytimes.com/1988/05/16/us/fiery-crash-kills-27-in-kentucky-as-truck-and-youths-bus-collide.html (mungkin perlu dilanggan)


Kesultanan Yang Tidak Pernah Dijajah Di Nusantara

Ketika era penjajahan di Nusantara, sebenarnya bukan semua tempat yang dapat dikuasai oleh penjajah. Sebagai contoh, jika ada yang mengatakan bahawa Portugis telah menjajah Tanah Melayu, itu sebenarnya kurang tepat. Portugis hanya menjajah Kota Melaka. Sedangkan Tanah Melayu itu tidak hanya terhad pada Kota Melaka.

Begitulah juga dengan penjajahan Belanda. Jika dikatakan Belanda telah menjajah seluruh Indonesia, itu juga sebenarnya kurang tepat. Ada wilayah yang tidak dikuasai Belanda iaitu Kesultanan Buton. Saya tidak pasti wilayah yang lain. Boleh jadi ada selain Buton.

Semasa saya membuat penyelidikan lapangan di Buton, banyak sumber yang mengesahkan bahawa Buton memang tidak pernah dijajah oleh kuasa-kuasa barat seperti Portugis, Sepanyol dan Belanda.

Hal ini tidak menghairankan memandangkan Buton telah membina kubu perang atau benteng yang dikatakan pernah diiktiraf sebagai benteng terbesar di dunia. Di samping itu, Buton diperintah oleh sultan-sultan yang bijaksana.

Benteng Wolio yang dibina oleh Sultan Buton ke-6 iaitu Sultan La Buke Abdul Ghafur (1632 – 1645) pada tahun 1634. Benteng ini sangat luas dan mencecah sekitar 23 hektar. Manakala panjang kelilingnya mencapai 2.7 kilometer.

Dengan benteng ini, kuasa-kuasa penjajah barat seperti Portugis, Sepanyol dan Belanda gagal menawan Kesultanan Buton hingga menyebabkan Kesultanan Buton tidak pernah sama sekali dijajah oleh kuasa barat. Kesultanan Buton kemudiannya menyertai Republik Indonesia pada tahun 1947, dua tahun setelah kemerdekaan Indonesia.

Kesultanan Buton memang unik. Beberapa orang ulama pernah ditabalkan menjadi Sultan Buton. Penguasaan sistem Syura juga sangat ketara dalam Kesultanan Buton.


Minyak Nak Habis? Apa Brunei Boleh Belajar Dengan Bahrain?

“China Throws Sinking Brunei A Lifeline”. Tajuk berita Asia Times Online mungkin agak ‘dramatik’ seolah-olah Brunei dalam keadaan sangat parah tetapi bagi aku kenyataan seperti ini ada sedikit sebanyak kebenarannya.

Beberapa tahun yang lalu aku sempat bertemu beberapa ahli perniagaan di Kuala Belait, Brunei membincangkan market outlook industri minyak di negara bertuah ini, tujuannya? Bos besar aku berkira-kira nak mula bergelumang dengan paip-paip lama dan ‘not-easy-to-service pipeline’ di bumi Darussalam. Pada ketika itu harga minyak mentah dunia telah jatuh lebih daripada 6 bulan. Kenalah buat assessment sikit, mana boleh pakai belasah jer.

Perolehan negara Brunei pada ketika itu terjejas teruk oleh kerana kejatuhan ini, seperti Venezuela jugalah lagaknya. Memandangkan aku bukan nak bercerita tentang kejatuhan harga minyak dan kesannya terhadap sosio-ekonomi yang berteraskan polisi negara terbabit, maka, habis di sini sahajalah perbandingan itu.

Yang aku nak ceritakan, hasil daripada perjumpaan itu aku rumuskan bahawa kerajaan Brunei Darussalam telah sedar yang mereka perlu menukar fokus dalam penjanaan ekonomi, daripada berteraskan kepada sumber minyak dan gas kepada bidang lain seperti perindustrian, perkapalan dan lain-lain lagi. Yang menariknya, bukan sebab minyak jatuh baru sedar, tapi sebelum itu lagi dah sedar. Reserve minyak makin berkurang.

Apa yang menarik perhatian aku ialah apabila aku dibawa ke rooftop hotel tertinggi di Kuala Belait, aku ditunjukkan sebuah marine construction yard yang baru sahaja dijadikan kawasan industri. Dikatakan perusahaan anak jati Brunei bakal memainkan peranan lebih besar. Ada konglomerat China terlibat juga, kebetulan? Oh ya, bukan MCY ini sahaja, ketika bank besar dunia sibuk keluar dari Brunei, Bank of China pula masuk Brunei.

Situasi Brunei mengingatkan aku tentang sebuah negara kecil di Asia Barat yang sering dipandang sebelah mata, Bahrain. Negara ini sebenarnya adalah negara pertama di Timur Tengah yang menemui minyak dan menapisnya. Masalah dengan Bahrain ialah jumlah pengeluaran minyak mentah sehari hanyalah sekitar 40,000 tong sehari. Malaysia, kalau tak salah aku sekitar 660,000 tong sehari. Sebab itulah USA buat bodoh jer dengan masalah politik di Bahrain. Walau bagaimanapun kebergantungan Bahrain kepada Arab Saudi amat tinggi, dan sebab itu jugalah keluarga As-Saud menyibuk semua benda di Bahrain.

Minyak tak banyak, jadi kenalah fokus pada benda lain. Salah satunya sektor perindustrian (manufacturing). Tahukah kalian bahawa aluminium smelter (peleburan) yang pertama di negara Arab pun wujud di Bahrain. Kemudian barulah konglomerat Emiriah Arab Bersatu membina smelter yang lebih besar. Kalau nak tahu, rim kereta, motosikal dan lori kebanyakannya mendapatkan aluminium bar (raw material) daripada UAE dan Bahrain. Kalau kalian tak percaya pergi cari syarikat yang buat rim di Sungai Siput dan tanya dia dari mana dapatkan raw mat aluminium tu.

Ketika perang meletus di Lubnan, hartawan perbankan dari negara bergolak tersebut melabur di Bahrain. Kenapa Bahrain, tidak UAE, Arab Saudi dan negara pengeluar minyak lainnya? Ini adalah kerana dasar buka pintu Bahrain yang memerlukan pelaburan asing untuk menjana ekonomi mereka. Kerana pelaburan hartawan perbankan Lubnan ini jugalah menempatkan sektor perkhidmatan kewangan sebagai penjana ekonomi terbesar di negara ini, lebih besar daripada sektor perindustrian dan minyak.

‘Petro-dictatorship’. Ungkapan ini sering ditujukan kepada para diktator yang menguasai negara pengeluar minyak. Hugo Chavez, Saddam Hussein dan Muammar Gaddafi adalah antara contoh yang dilabel oleh barat sebagai baaad dictator.

Namun, Stephen Leeb di dalam buku beliau The Coming Economic Collapse memberi pengertian lebih luas terhadap terma petro-dictatorship. Menurut beliau, penguasa negara berteraskan dinasti seperti As-Saud di Arab Saudi, As-Sabah di Kuwait dan 6 keluarga raja UAE sebenarnya mengamalkan petro-dictatorship juga cuma caranya berbeza.

Negara-negara ini tidak mengenakan cukai pendapatan dan menyediakan pelbagai kemudahan lagi untuk warganegara mereka, tetapi ada harga perlu dibayar, iaitu, mereka tiada hak untuk memilih kerajaan. Kuasa mutlak adalah pada raja dan kerabatnya. Brunei juga boleh dikategorikan dalam kumpulan ini.

Namun, apa akan jadi jika suatu hari nanti tiada lagi minyak untuk disedut? Adakah negara-negara petro-dictatorship ini dapat mengekalkan ‘sumbangan’ mereka kepada rakyat? Jawabnya, susah juga. Nak tulis benda ni kena buat artikel lain pula.

China dan OBOR (maritime silkroad section) jika dilihat daripada pelbagai sudut pasti ada pro dan kontranya. Dalam kes Brunei, pelaburan China memang logik. Kerana apa? Brunei perlu merevolusikan ‘kaedah’ mereka memenuhi kantung perbendaharaan negara dalam kadar segera. Revolusi, bukan evolusi.

Brunei boleh survive dalam tahun-tahun mendatang, cuma, mungkin perlu belajar dengan pengalaman Bahrain, ‘what works, what doesn’t work’.

Not all doom and gloom untuk Brunei, hanya perlukan perancangan dan ‘the will to follow through the plan’.


Realpolitik Dominic Mengubah Politik Britain

“How to change the course of history, lesson one — kill conventional wisdom.”

Filem ini berasaskan kejadian sebenar yang berlaku pada tahun 2016, yang mana “Leave” (merujuk pada Britain keluar EU) telah mendapat sokongan yang ramai berbanding “Remain” (Britain tetap di EU).

Dominic menekankan, tak perlu merumitkan diri dengan isu-isu Brexit seperti imigran, pekerjaan dan sebagainya. Fokus bagaimana nak dapatkan undian yang ramai untuk “Leave”.

Kalau pihak lawan kata keluar dari EU boleh menjejaskan ekonomi, kita “fabricate” apa sahaja “fakta” yang lebih kuat untuk melawan fakta tersebut. Timbulkan isu-isu remeh sampai membuatkan pihak lawan terpaksa berdepan dengan isu remeh tersebut dan tinggalkan isu-isu teras.

Dominic membawa kaedah menyentuh emosi manusia berbanding fakta yang digunakan oleh blok “Remain”. Tindakan ini tak betul, tetapi cara ini boleh menang. Manusia lebih cenderung beremosi, berbanding bertindak rasional. Dominic tak peduli masalah imigran ke, ekonomi ke, patriotisme ke, jiwa negara ke apa. Yang penting menang dulu, baru kita fikir benda lain.

Sampaikan Dominic dikritik oleh Oliver Craig bahawa beliau telah membawa budaya toksik yang mana orang tak tahu lagi yang mana betul, yang mana salah. Sepanjang filem, anda akan dipersembahkan betapa liciknya Dominic dalam melobi dan mengawal pengundi.

Paling menarik sekali, Dominic tak mahu memujuk rakyat dari blok “Remain” untuk “Leave”. Tetapi dia fokus pada blok “atas pagar” yang “rasa nak keluar/menetapi, tetapi bimbangkan akibatnya.”

Bak kata Dominic,

Mengapa? Sebab sekarang adalah era digital. Ramai orang guna media elektronik seperti media sosial. Ini yang digunakan oleh Dominic untuk melobi pengundi dan mengkritik ahli-ahli politik tua yang masih mahu bergantung pada surat khabar dan turun di jalanan.

Dalam filem ini mempersembahkan banyak data tak sepenting bagaimana kita tahu menggunakannya untuk mencapai suatu tujuan.

Tetapi itu pada awal-awal saja. Selepas itu, anda akan faham bagaimana filem ini bergerak.

Watak-watak pun dilakonkan dengan baik. Boris Johnson, Perdana Menteri UK sekarang nampak macam betul. Dari rupa sampai ke perangai.

IMDb:7/10
RottenTomatoes:81%
Metacritics: 73/100


Ghani Minhat: Raja Bola Malaya

Jauh sebelum Mokhtar Dahari,
beliau merupakan pemain bola yang terhebat di zamannya. Insan tersebut ialah
tidak lain dan tidak bukan ialah Abdul Ghani Minhat. Gelaran Raja Bola yang
dianugerahkannya cukup membuktikan kehebatan beliau di atas padang. Namun siapakah
beliau dan apakah kehebatan Abdul Ghani Minhat ini?

Abdul Ghani bin Minhat merupakan
anak jati Negeri Sembilan. Dilahirkan di Kampung Solok, Rantau pada 23 Desember
1935. Minat Ghani terhadap bola sepak sejak beliau kanak-kanak lagi. Ketika
zaman kanak-kanaknya, Ghani sering bermain bola sepak yang diperbuat daripada
getah bersama rakan-rakannya.  Pada
usianya berumur 10 tahun, Ghani mewakili sekolahnya, Sekolah Kebangsaan
Princess Road  bagi acara bola sepak
hanya dengan berkaki ayam sahaja. Ini kerana pada ketika itu, hanya mereka yang
berpendapatan tinggi sahaja mampu membeli but bola sepak.  Walaupun demikian, ianya tidak menghalang
untuk Ghani mencipta nama dengan melakukan skil skil lincahan beliau yang
menarik.

Kelincahan beliau di atas padang
menarik perhatian para pemerhati yang terdiri daripada kalangan pegawai polis.
Para pegawai polis itu kemudiannya menghadiahkan Ghani sepasang but untuk
menajamkankan lagi skilnya di dalam sukan. Pada usianya 17 tahun, Ghani
terpilih untuk bermain bersama Pasukan
Polis Depot Selangor yang bermain di dalam Liga Selangor. Ianya menjadi
batu loncatan buat beliau untuk mewakili Selangor pada 1955 bagi merebut semula
Piala HMS Malaya selepas 6 tahun. Ternyata, Ghani tidak menghampakan harapan
Selangor. Beliau menjaringkan satu gol semasa perlawanan final Piala HMS di
antara Selangor dan Singapura yang berkesudahan Selangor 2 SIngapura 1.

Di peringkat antarabangsa, nama
Ghani mula digeruni oleh pihak lawan. Ini kerana status beliau sebagai salah
seorang penyerang profilik di rantau Asia pada ketika itu. Ketika debut beliau
bersama Malaya di bawah bimbingan Neoh Boon Hean, Ghani telah menjaringkan 7
gol ketika menewaskan Kemboja 9-2 pada 1956. Beliau juga menghasilkan satu gol
beliau yang menakjubkan, iaitu apabila beliau melakukan voli daripada jarak 40
meter semasa menentang Vietnam semasa Pesta Bola Merdeka 1957. Meskipun Ghani
gagal membantu Malaya memenangi piala tersebut, beliau berjaya membantu Malaya
menggondol hatrik bagi Piala Merdeka dari tahun 1958 hingga 1960. Malah, pada
tahun 1960, beliau telah mencetak sebanyak 34 gol di dalam 9 perlawanan sahaja.
Ghani juga menjadi tonggak utama semasa Malaya menggondol pingat emas di dalam
Sukan SEAP yang diadakan di Rangoon pada 1961.

Semasa Piala Asia 1962 yang
berlangsung di Jakarta, Ghani telah mencetak 11 Gol ketika Malaysia menentang
Filipina yang berkesudahan 15-1 di dalam peringkat kumpulan dan 4 gol ketika
menewaskan Vietnam bagi merebut tempat ketiga di dalam acara tersebut. Rekod
Ghani ini masih bertahan sehingga ke hari ini.

Pada tahun 1963, sebuah
perlawanan persahabatan diadakan di antara pasukan Malaysia dan Elthracht
Frankfurt yang berkesudahan Malaysia tewas 4-2. Namun, dua gol yang dijaringkan
oleh Ghani telah menarik minat kelab Jerman tersebut untuk membawa masuk
beliau.  Selepas itu, Ghani menggembara
ke serata Eropah untuk menimba ilmu bersama Robert Choe. Ketika di sana,
beberapa kelab Eropah seperti FC Koln dan Cardiff City pernah cuba untuk mendapatkan
khidmat beliau. Namun, beliau menolak kesemua tawaran tersebut.  Selepas PestaBola Merdeka 1963, Ghani terus
menggantung butnya dari persada antarabangsa lalu menumpukan kariernya terhadap
pasukan Selangor.

Selama di Selangor, Ghani telah
menjulang kelab tersebut ke peringkat antarabangsa. Ghani membantu Selangor
melayakkan diri ke peringkat akhir sebelum ditewaskan oleh Hapoel Tel Aviv
semasa Kejohanan  Kelab-Kelab Asia.
Sepanjang bersama Selangor, beliau berjaya membantu kelab tersebut menjuarai Piala
Selangor sebanyak 8 kali. Pada 1963, Ghani berjaya menjaringkan 106 gol di
dalam 15 buah perlawanan termasuk aksi final ketika menewaskan Pulau Pinang
6-2, menewaskan Terengganu 18-0 dan 9 gol ketika menewaskan Negeri Sembilan.
Rekod beliau ini masih lagi bertahan hingga ke hari ini. Pada tahun yang sama,
Ghani juga telah dianugerahkan gelaran Raja Bola oleh Persatuan Bola Sepak
Selangor  (FAS).

Ghani bersara sebagai pemain pada
1968 selepas membantu Selangor memenangi Piala Malaysia. Selepas itu, beliau
dihantar oleh Persekutuan Bola Sepak Malaysia (FAM) ke Jepun untuk mengambil
lesen kejurulatihan. Beliau merupakan rakyat Malaysia pertama yang berjaya
mendapatkan lesen tersebut. Pada 1969, Ghani dilantik menjadi jurulatih
Malaysia bagi menggantikan Peter Veelapan. Sepanjang mengendalikan skuad
Harimau Malaya itu, Malaysia menjadi naib johan di dalam Pesta Bola Merdeka
1969, Piala Raja Thai dan pingat gangsa di dalam Sukan SEAP. Selepas itu,
beliau meletakkan jawatannya sebagai jurulatih lalu berkahwin dengan wanita
pilihannya.

Selepas berkahwin, beliau menjadi
jurulatih pasukan Selangor sebanyak dua kali, iaitu pada 1970 hingga 1973 dan
1983 hingga 1985. Sepanjang menjadi jurulatih Selangor, beliau berjaya membawa
selangor menjuarai Piala Malaysia 4 kali, Liga Malaysia, Piala FAM dan Piala
SUmbangsih kesemuanya sekali.

Pada 28 September  2012, Abdul Ghani Minhat telah pulang ke
rahmatullah akibat penyakit jantung di Institut Jantung Negara. Beliau
kemudiannya dikebumikan di Tanah Perkuburan Islam USJ 22, Subang Jaya. Sebagai
menghargai karier dan sumbangan beliau di dalam sejarah bola sepak tanah air,
Abdul Ghani Minhat pernah dianugerahkan beberapa kebesaran seperti Anugerah
Mangku Negara (AMN) pada 1967, Darjah
Dato’ Sultan Salahuddin Abdul Aziz Shah (D.S.S.A.) yang membawa gelaran Dato pada
2001, Panglima Jasa Negara (P.J.N.) pada 2009 dan Panglima Setia Mahkota
(P.S.M.) yang membawa gelaran Tan Sri pada 2012.


Hubungan Empayar Melayu Srivijaya Yang Beragama Buddha Dan Islam

Hari demi hari, kita sering dikelirukan dan tertanya-tanya bilakah sebenarnya Islam datang ke Alam Melayu. Adakah benar hanya pada abad ke-15 sahaja Islam mula masuk apabila wujudnya Melaka, Acheh dan Bentan? Adakah masyarakat Melayu mula masuk Islam semasa kejatuhan kerajaan Majapahit? Tidak. Sebenarnya Islam sudah berada di Alam Melayu semenjak kerajaan Srivijaya masih ada lagi.

Walaupun Islam begitu mendominasi di negara-negara Asia Barat, namun begitu ianya kelihat begitu samar-samar dalam membawa pengaruh ke dalam masyarakat di Srivijaya. Namun begitu, dalam cacatan sejarah pengembara-pengembara Islam dari Tanah Arab sudah sampai ke Srivijaya semasa abad ke-7 Masihi lagi. Ianya dibuktikan dengan catatan pengembara dari China pada tahun 674 Masihi melihat sudah ada penempatan masyarakat Arab Islam di kawasan persisiran pantai di kawasan kepulauan.

Walaupun wujud perselisihan faham waktu sebenar kadatangan Islam seperti kata Mufti Johor, Syed Alwi yang menyatakan Islam sudah sampai zaman Amirul Mukminin Uthman Bin Affan, namun majoriti pengkaji menyatakan sememangnya Islam sudah ada sekitar abad ke-7 pada zaman pemerintahan Yazid Bin Muawiyah, zaman Bani Ummaiyah. Kedatangan mereka telah membawa serba sedikit perubahan kepada srtuktur pemerintahan, ekonomi dan sosial di Srivijaya.

Semasa kemerosotan kerajaan Srivijaya, kedatangan pengaruh Islam mula bertapak namun pada skala yang kecil. Kedatangan mereka tidaklah membawa pengaruh yang besar sebagaimana agama Buddha. Srivijaya dinyatakan sebagai sebuah kerajaan pelopor kepada penyebaran agama Buddha di seluruh Sumatera dan Tanah Jawa sehingga di Minagkabau. Namun begitu, Islam dilihat pada ketika itu hanya dari sudut hubungan diplomasi antara kerajaan Srivijaya dan Bani Ummaiyah ketika itu. Buktinya dapat dilihat semasa zaman pemerintahan Umar Bin Abdul Aziz di mana seorang raja dari Srivijaya iaitu Sri Indravarman mengutuskan surat kepada Umar atas urusan penyebaran agama Islam ke Srivijaya. Ibnu Abd Rabbih menyatakan bahawa surat itu berbunyi:

من ملك الأملاك الذي هو ابن ألف ملك, والذي تحته ابنة الف ملك, والذي في مربطه ألف فيل, والذي له نهران ينبتان العود والألوة والجوز والكافور, والذي يوجد ريحه على مسيرة اثني عشر ميلًا, إلى ملك العرب الذي لا يشرك بالله شيئًا.

أما بعد, فإني قد بعثتُ إليك بهدية, وما هي بهدية ولكنها تحفة, قد أحببتُ أن تبعثَ إليَّ رجلا يعلمني ويفهمني الإسلام.

Maksudnya: Daripada raja sekalian para raja yang juga adalah keturunan ribuan raja, yang isterinya pun adalah cucu dari ribuan raja, yang tamannya dipenuhi dengan ribuan ekor gajah, yang wilayah kekuasaannya terdiri dari dua batang sungai yang mengairi tanaman gaharu, rempah wangi, pokok pala dan kapur barus yang bau keharumannya semerbak sehingga 12 batu jauhnya.

Kepada Raja Arab (Umar Bin Abdul Aziz) yang tidak menyembah tuhan-tuhan lain selain Tuhan yang satu. Aku telah mengirimkan kepada engkau hadiah( buku) sebagai tanda persahabatan. Aku harap sudi mengutuskan seseorang untuk menerangkan ajaran Islam dan segala hukum-hukumnya kepadaku.

Walaupun di dalam penulisan tersebut ianya ditulis sebagai seorang pemerintah dari Wilayah Buddha, tetapi pendapat S.Q. Fatimi menyatakan bahawa yang menulis itu sebagai penguasa dari Srivijaya, bukannya dari Wilayah Buddha.  Beliau juga menyatakan bahawa raja Srivijaya yang mengutuskan surat tersebut merupakan Sri Indravarman serta wilayah yang dinyatakan dalam surat tersebut adalah wilayah Muara Takus. Sebagai balasan, Umar bin Abdul Aziz mengutuskan ulama’ Islam ke Srivijaya di zaman pemerintahan beliau.

Walaupun wujudnya surat di atas seperti menunjukkan akan ada bukti bahawa Islam sudah bertapak di Srivijaya pada abad ke-8 Masihi, namun tiada sebarang pembuktiaan bahawa Srivijaya merupakan negara Islam secara keseluruhan. Ianya juga tidak dapat dipastikan apakah pengaruh Islam yang sebenar-benar tersebar dalam masyarakat Srivijaya dari sudut politik selain adanya hubungan diplomatic diantara kedua-dua buah negara.

Dari sudut perkembangan ekonomi, kerajaan Srivijaya menerima pengaruh daripada kedatangan Islam kea lam mereka amat sedikit sekali. Semasa perkembangan Islam di Asia Barat sewaktu zaman kerajaan Abbassiyah, pemerintahan serta perkembangan ekonomi umat Islam telah sampai ke negara China. Perhubungan diantara kerajaan China dengan Abbassiyah begitu utuh menyebabkan laluan perdagangan di Selat Melaka menjadi tumpuan kepada para pedagang. Para pedagang ketika itu walaupun dikhabarkan sudah memiliki kawasan mereka tersendiri di kawasan persisiran pulau Srivijaya, namun begitu mereka lebih gemar untuk meneruskan perjalanan mereka ke Canton, Tiongkok. Hamka perbendapat bahawa orang-orang Arab telah meletakkan sendi-sendi daerah perniagaan mereka pada beberapa kepulauan Melayu pada masa itu, sebagaimana yang mereka lakukan di tempat-tempat yang lain di masa-masa permulaan itu.

Walaupun begitu, keadaan masyarakat di Srivijaya ketika itu tidak menerima kedatangan Islam secara keseluruhan. Hal ini menyebabkan tidak ada pengaruh-pengaruh yang kukuh dapat dilihat.  Namun begitu, wujudnya kerjasama ekonomi diantara kedua-dua kerajaan  dan terdapat beberapa kota perlabuhan yang dapat dilihat menarik perhatian para perdagang ini ke Srivijaya. Antaranya adalah Zabaj, Palembang dan Kalah, Utara Malaysia.

Apa kata korang beli ramai-ramai buku kami, EMPAYAR MELAYU SRIVIJAYA. Dalam ni kita belajar pasal sejarah nenek moyang kita agar takde yang kerja nak claim tamadun bangsa kita. Beli di: http://bit.ly/3B7SY5u

F.M. Schnitger,1964, Forgotten Kingdoms in Sumatera, Museum of Palembang.

Hamka, 1981, Dari Perbendaharaan Lama ,Penerbitan Pustaka Antara, Kuala Lumpur.

Hamka, 2016, Ayahku, PTS Publishing House Sdn. Bhd.

Hamka, 2016, Sejarah Umat Islam, PTS Publishing House Sdn. Bhd, Selangor.

Nik Hassan Shuhaimi & Zuliskandar Ramli, Hubungan Asia Barat dengan Alam Melayu Berdasarkan Bukti Arkeologi Abad ke-9 hingga ke-14, diakses pada [13 December 2019]

الفقية أحمد بن محمد الأندلسي, 328, العقر الفرير, المكتبة العصرية

Artikel ini dikirimkan oleh Shaikh Afiq untuk The Patriots.